14 Fakta Menarik Tentang Siri Kartun Doraemon Yang Ramai Tak Tahu

Siapa tidak pernah menonton kartun Doraemon? Dari kanak-kanak sehinggalah golongan dewasa, semua sukakan siri kartun popular dari Jepun ini.

Robot kucing yang comel dari masa depan ini cukup terkenal dengan poket yang mengeluarkan ciptaan serba aneh. Bayangkan, jika ia benar-benar wujud di dunia nyata. Pasti menarik bukan?

Iluminasi.com ingin berkongsi 10 perkara tentang watak Doraemon yang anda mungkin belum pernah tahu sebelum ini.

Umum tahu, Doraemon ialah seorang robot dari masa depan yang dihantar untuk membantu Nobita bagi mengubah atau memperbaiki nasib keluarga Nobi.

Dia telah dihantar oleh tuannya iaitu cicit Nobita, Sewashi Nobi. Nobita telah membebankan keturunannya dengan sejumlah hutang.

Namun, Sewashi hanya mampu membawa seorang robot yang telah ditolak oleh Kilang Robot Matsushiba.

Menerusi manga asal yang melakukan debut pada tahun 1969, terdapat sebuah adegan popular dimana Doraemon muncul dari laci meja Nobita.

Doraemon pastinya seekor kucing, tapi kenapa dia tidak mempunyai telinga? Secara ringkasnya, tikus robot telah menggigit telinga Doraaemon sehingga putus dan membuatkannya fobia terhadap tikus.

Filem '2112: The Birth Of Doraemon' (1995) memberikan sejarah terperinci tentang asal usul Doraemon dan masalah yang terpaksa dihadapi sebagai seorang robot yang rosak.

Ramai tahu Doraemon takut kepada tikus. Namun, ramai tak tahu ia merupakan percubaan penciptanya, Fujiko Fujio untuk mewujudkan humor baru yang belum diperkenalkan pada era itu.

Dengan imaginasinya itu, mereka mencipta suatu keadaan yang terbalik seperti tikus menakutkan kucing, kucing menakutkan anjing, dan manusia menakutkan hantu sebagai suatu bentuk jenaka.

Ia menambahkan lagi unsur komedi dalam siri ini dan memberikan pengaruh besar kepada watak Doraemon yang digambarkan kepada penonton sebagai robot yang comel dan tidak berbahaya kepada manusia.

Seperti Dorami iaitu adik perempuannya, Doraemon juga berwarna kuning. Dia bertukar menjadi warna biru akibat menangis dengan cukup kuat selepas telinganya tercabut.

Akibat trauma dengan insiden itu, dia mengalami kemurungan dan menyelinap di atas sebuah menara, di mana dia meminum sebuah ramuan berlabel "kesedihan".

Namun, ia memburukkan lagi keadaan sehingga satu tahap dimana ketika dia meraung, cat kuning pada badannya tertanggal dan suaranya berubah menjadi serak.

Namanya yang cukup unik itu datang dari gabungan dua perkataan, "dora" iaitu terbiar ("dora neko" bermaksud kucing terbiar) dan "emon" iaitu lelaki atau nama akhir kaum lelaki di zaman kuno.

"Dora" juga bermaksud gong iaitu alat muzik yang menjadi sebab kenapa badan Doraemon berbentuk bulat seperti gong.

Namun, ia lebih kepada sebuah jenaka untuk makanan kegemaran Doraemon, dorayaki.

Sementara itu, nama penuh Nobita membawa makna sangat pintar. Tetapi, karakternya benar-benar bertentangan dengan nama yang diberikan.

Dorami dicipta dari tangki minyak yang sama dengan abangnya, Doraemon. Walaupun dua tahun lebih muda, Dorami sebenarnya lebih kuat dan maju.

Dorami boleh menghasilkan tenaga 10,000/1000 kuasa kuda, berbanding Doraemon iaitu hanya 129.3 kuasa kuda. Keluarga Sewashi kemudiannya mengupah Dorami.

Tangan Doraemon mempunyai kekuatan pelekat dan kuasa vakum luar biasa  yang membolehkan apa sahaja benda melekat di tangannya. Teknologi ini hampir sama dengan graviti bumi pada skala kecil.

Doraemon berketinggian 129.3 cm dan seberat 129.3 kg. Ukur lilit pergelangan tangannya ialah 129.3 mm/cm, ukur lilit kepala dan dadanya ialah 129.3 cm dan diameter kakinya pula ialah 129.3 mm.

Dia mampu berlari dengan kelajuan 129.3 km/j apabila dilanda ketakutan. Dia juga boleh melompat setinggi 129.3 cm apabila nyawanya terancam dan memiliki kuasa maksimum 129.3 kuasa kuda.

Malah, dia dihasilkan pada 3 September 2112. Ini bermakna, tahun ini Doraemon bakal meraikan sambutan hari jadinya yang ke -94.

Kod pengeluaran Doraemon adalah MS-903, iaitu nama sebenar Doraemon sebagai robot di kilang. Nama ini diperkenalkan di sebuah episod khas bersempena sambutan kelahirannya pada tahun 2007.

Jika anda peminat setia siri kartun Doraemon, anda pasti tahu Doraemon mempunyai bekas teman wanita pada abad ke-22 bernama Noramyako.

Noramyako memutuskan hubungan dengan Doraemon kerana Doraemon terlalu pendek untuknya, selepas telinganya hilang. Keluarga Sewashi tidak mampu untuk menggantikan telinga yang baru.

Doraemon juga diam-diam mempunyai perasaaan terhadap Mii-chan atau Mimi. Mulanya, Mimi merupakan kucing robot lelaki, namun kemudiannya diperkenalkan semula sebagai kucing wanita di kehidupan sebenar. Pelik bukan?

Fakta ini mungkin sudah diketahui sesiapa. Namun, ramai mungkin tak tahu, menerusi salah satu episod, Doraemon pernah menjuarai pertandingan memakan 30 Dorayaki.

Dia juga merupakan pemegang Genius Book of Records bagi rekod terpantas memakan Dorayaki terbesar di dunia.

Itu menunjukkan betapa ketagihnya Doraemon kepada Dorayaki. Tidak hairanlah dia sering tewas dengan sebarang perangkap yang melibatkan Dorayaki.

Dorayaki ialah dua pastri kecil seperti penkek mengandungi lapisan inti pes kacang merah Azuki yang manis.

Sehingga kini, jumlah alat di poket doraemon adalah lebih kurang 4500 sejak episod pertama. Antara yang paling popular seperti Doko Demo Doa (pintu ke mana sahaja), Take-copter, Kuukihou (senapang pistol udara) dan time machine (mesin masa).

Kesemua alatan ini adalah imaginasi pengarang Fujiko F Fujio pada tahun 1970-an. Apa yang menarik, sebahagian daripadanya kini cuba diwujudkan di dunia nyata.

Sebut sahaja Nobita, anda pasti teringat Shizuka yang merupakan crushnya. Nobita akhirnya akan berkahwin dengan Shizuka dan mempunyai anak bernama Nobisuke.

Bagaimanapun, filem Doraemon sama sekali tidak mempunyai penghujung. Sehingga kematian Fujiko iaitu pelukisnya, beliau tidak pernah menyebut penghujung siri kartun ini.

Terdapat dakwaan di internet mengatakan, watak Nobita adalah berdasarkan kisah sebenar seorang budak lelaki Jepun, juga bernama Nobita, yang menderita penyakit Skizofrenia.

Skizofrenia merupakan sejenis gangguan mental yang teruk yang mempengaruhi bagaimana fikiran, kelakuan dan perasaan seseorang. Ia menjadikan seseorang itu tidak berada dalam dunia sebenar dan hidup di dunia yang berasingan.

Oleh sebab itu, Nobita tidak berinteraksi dengan orang lain. Dia telah dibuli di sekolah kerana gangguan mental ini yang membuatnya lebih sunyi.

Kemudian, dia mula membayangkan watak Doraemon. Menurut imaginasinya, Doraemon tidak pernah membiarkan dia keseorangan dan membuatnya sedih. Doraemon menyediakan alat kepada Nobita seperti yang digambarkan dalam siri Doraemon.

Tetapi semua ini hanyalah ilusi yang bermain di fikiran Nobita semata-mata. Selepas beberapa hari, Nobita menghadiri sesi kaunseling untuk berubat. Para kaunselor memberitahu bahawa tidak ada perkara seperti Doraemon, yang merupakan ilusi minda Nobita.

Sebaik mengetahui perkara sebenar, Nobita kembali merasa sedih dan kesepian yang membuatnya lebih tertekan. Pada usia semuda 16 tahun, Nobita menembak dirinya sendiri dan meninggal dunia.

Nota: Kisah ini tidak dapat dipastikan kesahihannya. Jika benar, cukup menyedihkan bukan?

Jangan salah sangka, mereka bukanlah bertanding dalam acara sukan itu. Sebaliknya, Doraemon berjaya dipilih sebagai duta khas sempena Sukan Olimpik 2020 di Tokyo, Jepun.

Pada tahun 2008, Doraemon juga diisytiharkan sebagai duta anime, bagi mempromosikan anime Jepun di seluruh dunia.

Berdasarkan sebuah kaji selidik pada tahun 2013, Doraemon dianggap sebagai karakter paling popular di kalangan kanak-kanak Jepun.

Doraemon yang diterbitkan oleh Shogakukan, merupakan ciptaan Hiroshi Fujimoto dan Motoo Abiko. Duo ini dikenali dengan nama pena mereka Fujiko Fujio. Mereka melukis pelbagai manga bersama-sama, seperti Perman dan Obake no Q-talaro, dari tahun 1951 sehingga mereka berpecah pada tahun 1987.

Idea untuk Doraemon dilaporkan datang dari tiga kejadian yang berlaku kepada Fujimoto: Dia telah tersandung pada mainan anak perempuannya; mendengar pergaduhan kucing jirannya; dan mahukan sebuah mesin untuk membantunya tampil dengan konsep manga yang baru.

Pada tahun 1996, Fujimoto meninggal dunia akibat kegagalan hati pada usia 62 tahun.

Rancangan Doraemon pertama kali muncul pada tahun 1969, yang disiarkan sehingga tahun 1996. Siri televisyen anime Doraemon disiarkan dalam tiga tahun berbeza, iaitu 1973, 1979 dan terakhir pada tahun 2005.

Kebanyakan dari kita hanya pernah menonton siri anime versi tahun 2005 yang menjadi tular di seluruh dunia.

Mahu berselfie dengan Doraemon? Kunjungi muzium Fujiko F. Fujio yang terletak di Kawasaki, Jepun. Muzium ini didirikan oleh isteri Fujiko untuk suaminya bagi memperkenalkan dunia manga dan mesej yang terkandung disebaliknya.

Terdapat pelbagai replika karakter manga di sini yang majoritinya adalah Doraemon. Bukan hanya kanak-kanak, muzium ini juga terkenal di kalangan orang dewasa.

Terdapat juga ruang bacaan manga, teater, kafeteria dan kedai cenderahati.


Ini 10 Perkara Yang Golongan Bijak Elakkan Berkongsi Di Facebook

Disebabkan terlalu ghairan menggunakan media sosial, ramai di antara kita yang tak menyedari apa yang mereka kongsikan di laman media sosial seperti Facebook dan Instagram mengundang bahaya kepada diri sendiri.

Banyak kes telah berlaku disebabkan hal ini namun ramai yang masih tidak hiraukan kerana ia tidak berlaku kepada mereka. iluminasi.com ingin kongsikan 10 perkara yang anda harus padam daripada Facebook anda untuk keselamatan sendiri.

Mengapa anda perlu accept friend request daripada orang yang anda tak kenal? Melainkan anda menjalankan perniagaan yang bergantung kepada kunjungan daripada pelanggan ke laman media sosial anda, adalah lebih baik untuk anda menjauhkan diri daripada menambah rakan baru di Facebook.

Adakah anda rasakan ia sesuatu yang sihat untuk mendapatkan kepuasan daripada orang ramai yang "like" post atau status anda, membuatkan anda inginkan ramai rakan Facebook?

Profesor Robin Dunbar dari Universiti Oxford percaya bahawa manusia hanya mampu mengekalkan sekitar 150 hubungan yang sihat. Beliau mengkaji aktiviti kira-kira 3,300 pengguna Facebook dan membuat konklusi bahawa hanya 4.1 rakan Facebook daripada jumlah keseluruhan yang boleh dipercayai dan diharapkan.

Adakah anda tahu apa yang orang lain mampu lakukan jika mereka dapat melihat tarikh lahir anda yang terpapar di profil Facebook anda? Penulis mungkin tak tahu banyak tapi apa yang diketahui adalah maklumat peribadi ini mampu membuatkan seseorang itu menjadi mangsa jenayah kecurian identiti.

Jika anda seorang ibu atau bapa, ini perkara yang paling penting anda perlu elakkan. Penulis sangat tak faham bagaimana ibu bapa boleh sewenang-wenangnya memuat naik gambar anak-anak di Facebook yang memudahkan para penjenayah mengesan dan menculik anak-anak anda.

Mungkin anda berasakan ia satu perkara remah, sehinggalah anda yang menjadi mangsa. Jenayah menculik kanak-kanak adalah sesuatu yang berleluasa dan dengan melakukan perkara ini, anda hanya memudahkan kerja mereka.

Malah, ada ibu bapa yang memuat naik gambar-gambar yang menunjukkan di mana lokasi rumah dan sekolah anak-anak mereka. Jenayah penculikan kanak-kanak bukanlah satu gurauan. Ini satu tindakan tak bertanggungjawab.

Mungkin tak ramai yang meletakkan nombor telefon di laman Facebook, namun masih ada yang tidak menyedari nombor telefon mereka boleh dilihat oleh rakan Facebook.

Cuba semak jika nombor telefon anda ada di laman anda kerana maklumat ini sangat berbahaya. Dengan alatan dan cara yang betul, orang yang ingin mengambil kesempatan boleh mendapatkan alamat anda melalui nombor telefon.

Dan jika mereka mampu mengakses maklumat yang berkait dengan nombor telefon anda, banyak maklumat-maklumat lain boleh diperolehi.

Jika anda mendedahkan lokasi anda secara terbuka di Facebook dan tidak mengharapkan apa-apa yang akan berlaku, itu sesuatu tindakan yang bodoh. Orang luar dengan mudahnya mampu mengetahui lokasi di mana anda berada dan boleh mengambil kesempatan.

Fikir sebelum anda mendedahkan lokasi anda, lebih-lebih lagi jika anda seorang wanita.

Media sosial kini menjadi faktor dasar insurans. Menurut laman This is Money, mereka yang mengembara sering dirompak, dan disebabkan mereka ini memuat naik secara terbuka mengenai rancangan perjalanan dan percutian, mereka sebenarnya mengambil risiko membuatkan tuntuan insurans mereka ditolak.

Ia adalah common sense, memuat naik pelan percutian anda adalah satu jemputan untuk dirompak.

Faktor dasar insurans dalam media sosial sekarang. Menurut Ini adalah Wang, pengembara telah dirompak harta benda mereka semasa bercuti, dan kerana secara umum memposting tentang rancangan mereka untuk bercuti, mereka berani mengambil tuntutan insurans mereka ditolak.

Jika anda mempunyai musuh atau menjadi sasaran untuk sebab-sebab tertentu, anda pasti tak mahu mereka mengetahui apa-apa mengenai hubungan anda lebih-lebih lagi hubungan cinta.

Pelbagai perkara yang boleh dilakukan oleh mereka yang dengki dan cemburukan anda, jika mereka mengetahui mengenai maklumat ini.

Anda dalam perjalanan ke luar negara? Jangan jadi naif dan memuat naik ke media sosial anda. Tak perlu dijelaskan lagi mengapa anda tak perlu melakukan perkara ini, namun masih ramai yang tidak menyedari betapa bahayanya tindakan ini.

Ramai penjenayah dan mereka yang ingin mengambil kesempatan sedang menunggu peluang untuk mengambil kesempatan terhadap anda yang naif.


Maksud Logo UMNO Dan Kisah Ringkas Penciptanya

Menurut laman Bharian, ahli UMNO yang berdaftar sehingga hujung tahun 2018 adalah seramai 3,644,925 dan memiliki 21,851 cawangan politik di seluruh Malaysia. Angka itu adalah amat besar sekali bagi jumlah total penduduk Malaysia iaitu 32 juta semuanya. Namun adakah ramai yang tahu mengenai maksud dan sejarah logo parti politik yang besar ini?

Ikuti artikel ini untuk mengetahui penjelasan lanjut mengenai maksud logo umno dan penciptanya. Penulisan ini asalnya ditulis oleh Wan Fayhsal di The Patriots namun pihak iluminasi.com mendapatkan kebenaran dari team ThePatriots untuk mengolah dan mengulangsiar untuk manfaat bersama.

Bendera dan logo UMNO ini dihasilkan oleh Yang Mulia Tan Sri Profesor Syed Muhammad Naquib Al-Attas di rumah Dato' Onn bin Jaafar yang merupakan bapa saudara beliau sendiri. Prof. Al-Attas memiliki ilmu "shiʿārāt al-nabālah" (heraldry) yang merupakan satu ilmu mereka cipta jata-jata bangsawan (noble coat of arms) bagi menggambarkan ke-'izzahan dan makna sesebuah keluarga, pasukan seperti yang banyak kita lihat dalam cerita-cerita Medieval Barat, Islam.

Antara logo-logo dan jata-jata yang telah dicipta Profesor Al-Attas termasuklah logo asal Univerisiti Kebangsaan Malaysia (UKM) 1970, jata kor tentera Diraja Malaysia yang mana beliau sendiri merupakan bekas tentera divisyen artileri dalam menentang komunis dan juga alumni Akademi Tentera Diraja Sandhurst yang masyhur.

Sudah tentu logo terindah ciptaan beliau iaitu logo universiti Islam terulung International Institute of Islamic Thought and Civilization (ISTAC) yang kini sudah hilang kemegahan dan fungsi melahirkan ulama dan umara wibawa kerana Prof. Al-Attas sudah tidak lagi berkhidmat di situ.

ISTAC sudah tidak lagi seperti dulu disebabkan kelemahan "Iltizam Siyasi" (Political Will) di kalangan pemimpin politik Muslim dalam mendukung semula wawasan penubuhan institusi pemikir Islam. Dahulunya ISTAC berdiri tersergam atas Bukit Tunku tetapi kini telah kontang makna dan terlucut izzah-nya.

Beliau diberi anugerah tokoh terbilang oleh UMNO kerana banyaknya jasa beliau kepada negara dan UMNO. Namun beliau ada juga memberi teguran yang amat kritis kepada UMNO mengenai kelemahan, keculasan UMNO yang kini semua tahu dipandang serong oleh ramai pihak dan ada segelintir pimpinan UMNO yang masih mengalami sindrom"self denial".

Antara nasihat beliau yang utama dan sering diulang-ulang (istiqamah) sejak beliau muda sehinggalah sudah menjangkau umur 90 tahun ini ialah "serahkan amanah hanya pada yang layak, jalankan amanah dengan benar".

Logo UMNO penuh dengan nilai islamik dan dan nilai budaya seni Melayu yang tinggi. Mungkin ada yang tidak bersetuju dengan penjelasan dalam penulisan ini kerana masing-masing ada penilaian dan tafsiran tersendiri. Namun Prof Al-Attas sendiri tidak pernah menjelaskan dengan terperinci maksud lain (tersembunyi) di dalam logo UMNO ini. Mungkin ada, dan mungkin tidak ada langsung maksud tersembunyi, Wallahua'lam.

Simbolik logo simetri ini juga boleh disebut sebagai "timbal balik" atau dalam pengajian lain disebut sebagai refleksi atau cerminan diri. Logo UMNO merupakan imej simetri yang jika dilihat dari atas ke bawah akan terlihat huruf Fa (Pa dalam jawi moden), Kaf, Mim dan Ba yang membawa maksud Persatuan Kebangsaan Melayu Bersatu.

Dan sekiranya dilihat dari bawah ke atas pula, boleh dilihat susunan huruf Alif, Mim, Nun dan Wau yang membawa maksud UMNO (United Malay Nation Organization). Unik kan?

Maksud dan penjelasan mengenai logo UMNO adalah setakat itu sahaja. Biasanya parti politik tidak akan mencipta logo yang terlalu complex kerana ada alasan yanng tersendiri. Logo UMNO jelas menampilkan simbol Islam dan Melayu dengan baik sekali. Sekiranya ada kedengaran maksud tersirat atau tersembunyi mungkin itu hanyalah rekaan semata-mata.

Penulis juga ada terbaca mengenai simbolik Merong dan Wangsa dalam penghasilan logo UMNO ini, namun penulis merasakan ini adalah suatu kisah rekaan yang tidak berasas dari artikel yang dikeluarkan oleh sebuah blog pada tahun 2010. Kononnya logo umno dihasilkan dari simbolik Merong dan Wangsa pada masa sama mengaitkan dengan ucapan Dato Onn Jaafar iaitu "Raja itulah rakyat, rakyat itulah Raja". Mungkin dengan niat tertentu, siapa tahu?

Berdasarkan pencarian penulis, Merong itu berasal dari bahasa Siam yang membawa maksud "Naga yang hebat" (Pee Marong) manakala wangsa itu sendiri bermaksud jurai keturunan raja-raja (pemerintah) dr keturunan atau dr keluarga yg sama. Jadi perkaitan Merong dan Wangsa dalam penciptaan logo UMNO adalah tidak masuk dek akal sama sekali.


Asal-Usul Nama Dan Sebutan 'Ringgit' Dalam Matawang Malaysia

Nama matawang memang unik kerana setiap nama yang digunakan, selalunya khas untuk sesebuah negara kecuali beberapa negara yang berkongsi nama matawang. Bagi negara kita, nama 'ringgit' yang digunakan sebenarnya sudah berusia lebih 200 tahun namun ekoran penjajahan British di Tanah Melayu serta pengenalan banyak matawang baru - nama 'RInggit' sebenarnya hanya digunakan secara rasmi agak baru.

Kami sudah menceritakan bagaimana matawang Ringgit Malaysia, Dollar Singapura dan Ringgit Brunei terbentuk. Selepas keluarnya Malaysia daripada perjanjian tiga negara tersebut, pada tahun 1973, kerajaan Singapura mula memulakan kempen untuk merendah-rendahkan nilai matawang baru Malaysia yang bakal diperkenalkan dengan merujuknya kepada nama 'ringgit' berbanding 'dollar' yang lebih dikenali.

Kerajaan Malaysia yang pada ketika itu memang cuba membezakan matawang Malaysia dengan matawang Brunei, mengambil langkah menamakan matawang Malaysia dengan nama Ringgit, seiring dengan hasrat memperkukuhkan lagi identiti kebangsaan negara kita. Itu sedikit sebanyak bagaimana nama 'ringgit' bermula. Apa pula asal-usulnya?

Menurut Dewan Bahasa dan Pustaka, perkataan 'ringgit' itu sendiri sebenarnya membawa maksud yang langsung tidak ada berkait dengan matawang.

Ringgit bererti "gerigi atau rigi-rigi (pd tepi roda pemetik api dll); beringgit, beringgit-ringgit bergerigi, berigi-rigi; meringgiti membuat ringgit-ringgit (pd besi dll); besi baik diringgiti prb perihal sesuatu yg sudah baik dibaiki lagi."

Ini bermaksud perkataan 'ringgit' sebenarnya membawa makna garis-garis yang ada dilakukan pada bahan seperti besi, seperti garis-garis yang wujud pada roda pencucuh pemetik api yang memudahkan seseorang menyalakan api dengan jarinya kerana wujudnya geseran yang lebih kuat.

Selain itu 'ringgit' juga membawa makna kata kerja 'meringgiti' atau 'membuat ringgit-ringgit' iaitu perbuatan membuat gerigi-gerigi pada besi atau lain-lain bahan, untuk tujuan tertentu. Sebagai contoh, banyak butang pembesar suara radio memerlukan permukaannya diringgiti, untuk memudahkan kita memulasnya.

Definisi kamus dan perkataan 'ringgit' yang kita guna sebagai nama matawang kita, nampaknya tiada kaitan langsung. Jadi mengapa kita guna nama 'ringgit'?

Untuk mengetahui asal-usul nama ringgit, kita perlu melihat kembali jauh ke belakang beratus-ratus tahun dahulu. Duit syiling digunakan secara meluas satu masa dulu namun pembuatannya agak kasar. Semasa kurun ke 16, Tanah Melayu pada ketika itu menggunakan matawang yang datang dari Sepanyol yang dinamakan Realle atau dalam bahasa Jawinnya - riyal.

Realle pada ketika itu dibuat daripada perak yang ditimbang mengikut sukatan yang sama namun ekoran teknologi pada ketika itu, bentuk syiling yang terhasil tidak sekata.

Ini menyebabkan rekaaan wang pada ketika itu amat mudah untuk dimanipulasi oleh peniaga atau peminjam wang. Pada zaman tersebut, ada dua cara untuk menipu menggunakan sistem yang digunapakai ketika itu. Oleh kerana rekaan wang pada masa itu menggunakan emas atau perak, ramai yang dengan sengaja memecahkan atau mengetuk syiling yang ada untuk mendapatkan bahan buatannya.

Selain itu, satu lagi teknik yang biasa diamalkan adalah dengan meletakkan banyak syiling dalam satu uncang yang kemudiannya akan digoncang, untuk menghakis bahannya sikit demi sedikit. Ini menyebabkan nilai sebenar syiling tersebut berkurangan walaupun nilai dagangannya tetap sama dan dalam jangka masa panjang, pasti akan merugikan masyarakat ketika itu.

Bagi menyelesaikan masalah ini, sistem syiling yang mempunyai gerigi dibahagian rimnya dicipta dan mana-mana syiling yang mengalami kerosakan pada bahagian rimnya hilang nilainya. Sistem syiling tersebut akhirnya menggantikan syiling lama yang digelarkan oleh penduduk tempatan sebagai 'realle batu,' bertukar menjadi 'realle ringgit' ekoran wujudnya gerigi-gerigi dibahagian rim syiling itu.

Sejak dari itulah perkataan 'ringgit' mula popular di kalangan masyarakat tempatan, merujuk kepada syiling bergerigi yang diperkenalkan sebelum nama tersebut diangkat menjadi nama rasmi matawang Malaysia pada tahun 1967.

Walaupun secara rasminya digunakan di Malaysia bermula pada 1967, perkataan ringgit sebenarnya pernah digunakan pada beberapa jenis matawang lain. Terma 'ringgit' telah dicetakkan pada wang kertas 5 dollar keluaran Oriental Banking Corporation of Singapore pada tahun 1849 (sila rujuk gambar wang kertas di atas). Selain itu perkataan 'ringgit' juga telah dicetak pada bahagian belakang British Trade Dollar bernilai satu ringgit pada tahun 1895.


5 Perbezaan Pemain Bola Sepak Professional dengan Pemain Amatur dan Peminat Bola Sepak

Salah satu kritikan paling pedas yang pernah dilakukan seorang pengurus kepada pemainnya sendiri adalah ketika seorang pemain yang penulis tidak mahu sebutkan, tidak berjaya menjaringkan gol ke dalam gawang yang terbuka. Pengurus tersebut berkata "neneknya pun mampu memasukkan ke dalam gawang, sekiranya neneknya sedang bermain." Tabiat kritikan berbentuk sebegitu, kebiasaannya dilakukan oleh penonton.

Ketika sesuatu perlawanan bola sepak berlangsung di stadium, pasti ada individu-individu penyokong yang akan menjerit memaki hamun, seandainya ada peluang dilepaskan atau berlaku kesilapan. Ramai juga penyokong dengan bangganya mengatakan sekiranya dia yang bermain, sudah pastilah perlawanan itu dah berpihak kepada pasukan yang disokongnya.

Adakah benar dakwaan itu sekiranya diukur perbezaan keupayaan antara pemain bola sepak professional dan individu biasa? Berikut adalah lima contoh ciri-ciri yang diperlukan ketika perlawanan, yang membezakan pemain bola sepak bertaraf professional dan pemain amatur serta mereka yang berada di tepi padang.

Dalamk sebuah pasukan professional, pemain sebenarnya mempunyai kebolehan larian yang  jauh lebih tinggi berbanding pemain bola sepak amatur.

Seorang pemain penyerang professional mampu mencatat purata kelajuan larian terpantas 9.2m/s dalam satu perlawanan berbanding dengan seorang pemain amatur, yang hanya mampu mencapai 7.58m/s. Itu adalah perbezaan sebanyak 21.37 peratus hanya pada posisi penyerang.

Secara purata pada semua posisi, seorang pemain bola sepak professional mampu mencapai kelajuan 8.48 m/s sementara pemain amatur mempunyai purata terpantas 7.17 m/s. Untuk purata kelajuan manusia biasa, kebiasaannya pula 4 m/s.

Bagi pemain amatur, purata seorang pemain pertahanan berlari sejauh 7.27 km dalam satu perlawanan 90 minit. Untuk pemain pertahanan professional pula, mereka secara purata perlu berlari sejauh 10.51 km dalam setiap perlawanan dan ini memberikan perbezaan 44.57 peratus dalam kadar jarak yang perlu dilakukan, antara pemain pro dan amatur.

Kajian mendapati sebuah pasukan professional lebih banyak memerlukan pemain naik ke atas bagi membantu serangan berbanding pasukan amatur, di mana pemain pertahanan lebih banyak duduk di dalam kawasan sendiri.

Jika dibandingkan dengan sukan-sukan lain kecuali acara sukan larian, sukan bola sepak memerlukan jarak larian paling panjang, dengan sukan ragbi menduduki tempat kedua. Sebagai perbandingan, rekod dunia acara maraton jarak 10 km dilakukan pada masa 26 minit 17.53 saat dan waktu yang diperlukan orang kebanyakan berlari dalam jarak 10 km adalah pada julat 45 hingga 75 minit.

Cristiano Ronaldo merupakan antara pemain yang mempunyai daya lompatan yang menakutkan. Pada posisi berdiri tegak atau 'vertical jump', dia mampu melompat setinggi 44 cm. Sekiranya dia berlari dan melompat atau 'running vertical jump', dia mampu melompat setinggi 78 cm. Sekiranya dibandingkan keupayaan beliau melompat, dia sebenarnya mampu melompat 7 cmlebih tinggi berbanding jarak lompatan purata pemain bola keranjang NBA.

Bagi tahun 2017, Cristiano Ronaldo dinobatkan sebagai atlit paling hebat dari segi kecergasan dan kekuatan badan dengan LeBron James berada di tempat kedua dan Roger Federer berada di tempat ketiga. Itu cerita pasal Ronaldo-lah.

Bagi tahap kita ni, seorang individu lelaki yang sihat secara purata mampu melompat menggunakan teknik 'running vertical jump' setinggi 40 cm sementara bagi wanita 32 cm. Berapa pula ketinggian kita boleh melompat?

Semasa sesuatu perlawanan bertaraf professional, seseorang pemain perlu mengekalkan kadar degupan jantung mereka pada kadar purata 85 peratus keupayaan badan setiap masa dan ada ketikanya mampu mencapai 98 peratus, untuk mengekalkan tahap kecergasan mereka.

Kajian sudah membuktikan pemain bola sepak professional liga utama, seperti Serie A, EPL atau La Liga berlari pada kelajuan maksimum 28 peratus lebih tinggi berbanding pemain liga professional satu divisyen di bawah mereka.

Dalam mengukur jenis larian yang diperlukan semasa permainan pula, seorang pemain bola sepak yang secara puratany perlu berlari 10 km dalam 90 minit, berlari 6 km dalam kelajuan larian biasa, 3 km untuk larian pantas dan 1 km lagi, digunakan untuk berlari pada kelajuan maksima yang tubuh mereka mampu.

Jantung pemain secara purata berdegup sebanyak 157 bpm sepanjang perlawanan. Jika dibandingkan, kadar degupan jantung lelaki dewasa kita biasanya berada pada tahap 60 hingga 100 degupan seminit.

Pemain bola sepak dan mana-mana atlit sebenarnya ada banyak faktor psikologi yang akan mendorong atau menghalang mereka daripada berjaya. Realitinya, kemampuan berfikir kognitif seorang atlit professional bertaraf elit sebenarnya adalah jauh lebih cepat berbanding orang kebanyakan. Namun apa yang kerap berlaku, pemain bola sepak khasnya dilihat sebagai golongan kurang cerdik kerana mereka tidak mementingkan pelajaran dalam hidup.

Kajian yang diterbitkan dalam jurnal Current Biology mendapati mereka yang bermain sukan pada tahap professional, sebenarnya memerlukan kecerdasan otak yang jauh lebih tertekan berbanding banyak profesion lain, kecuali tentera yang dalam keadaan berperang.

Pemain bola sepak memerlukan ingatan yang baik untuk mengingat taktikal yang telah diaturkan, membuat keputusan dalam jangkamasa sangat singkat serta merancang apa akan berlaku selepas itu, serta mampu bertahan menghadapi kekalahan, kegagalan ataupun kecederaan.

Dalam perlawanan, pemain perlu berhadapan dengan pihak lawan yang mungkin akan mengutuk secara berdepan, menghina, memaki, menarik rambut atau pakaian, diludah dan juga terpaksa menanggung ejekan penonton serta jangkaan peminat di seluruh dunia.

Selain itu, kita harus ingat mereka juga berhadapan dengan banyak masalah biasa sama seperti individu lain, seperti masalah gagal menyesuaikan diri dengan persekitaran baru, khasnya bagi pemain yang cuba bermain di negara lain atau kawasan lain.

Kami harap artikel ini sekurang-kurangnya membantu menjelaskan dengan lebih baik kepada anda, perbezaan sebenar di antara keupayaan sebenar seorang pemain bola sepak bertaraf professional bila dibandingkan dengan individu-individu lain, serta mengapa wujud perbezaan antara atlit elit dengan atlit biasa.


7 Domain Name Laman Sesawang Paling Mahal Di Dunia

Dengan teknologi yang sangat canggih dan segalanya mampu diakes melalui hujung jari, internet merupakan sesuatu yang wajib bagi setiap orang pada hari ini. Dan apa yang berkait dapat dengan internet? Tentulah laman sesawang.

Laman sesawang merupakan sesuatu yang paling banyak diakses setiap hari di muka bumi. Dengan itu, pemilihan nama laman sesawang atau domain, tersangatlah penting dalam memastikan ia mendapat perhatian ramai. Malah, jika anda bijak, anda boleh menjana wang berjuta-juta dengan hanya menjual domain.

iluminasi.com ingin kongsikan 7 domain laman sesawang yang paling mahal pernah dijual di dunia.

360.com adalah domain yang paling mahal di dunia yang dibeli oleh syarikat dari Asia iaitu Qihoo 360 Technology Co. LTd, sebuah syarikat yang menawarkan perkhidmatan keselamatan internet dari china dan terkenal dengan perisian anti-virus.

Qihoo 360 membeli domain ini yang sebelum itu dimiliki oleh Vodafone dalam usaha meningkatkan profil global mereka. Kini 360.com akan membawa anda kepada 360.cn.

Dalam usaha mereka untuk membina rangkaian pengiklan dalam talian yang terbesar di dunia, QuinStreet telah membeli internet.com dengan harga RM70 juta daripada WebMediaBrands pada tahun 2009.

QuinStreet merupakan antara salah sebuah syarikat perkhidmatan pemasaran internet terbesar di dunia. Kini, ia menjadi laman sesawang bebas iklan untuk perdagangan teknologi yang memberi tumpuan kepada "berita teknologi, ulasan produk dan nasihat teknikal untuk ahli IT profesional.

Ia kini merupakan tapak bebas iklan untuk perdagangan teknologi yang memberi tumpuan kepada berita teknologi, ulasan produk, dan nasihat teknikal untuk profesional TI.'

Syarikat yang berpangkalan di Atlanta iaitu Nations Luxury Transportation,LLC telah membeli domain privatejet.com daripadaa Don't Look Media Group pada tahun 2012 dengan harga RM116.5 juta.

Ramai yang mengatakan jumlah ini terlalu mahal dan mengejutkan, namun ia sesuai dengan pelanggan-pelanggan yang ingin ditarik oleh laman sesawang ini, iaitu mereka yang kaya.

Ia berfungsi sebagai medium utama dalam talian bagi mereka menawarkan perjalanan menggunakan jet peribadi dan harganya bermula dari RM7,666 sejam.

Vacation Rentals merupakan laman sesawang yang aktive, sehinggalah syarikat yag berpangkalan di Texas, HomeAway mengambil alih dengan bayaran sebanyak RM135.5 juta semata-mata untuk tidak membenarkan diambil oleh pesaing mereka, Expedia.

Kini, laman sesawang ini kekal sebagai tempat memasarkan segala jenis pakej percutian, bukan sahaja di Amerika Syarikat tetapi di seluruh dunia.

Sama seperti insure.com, QuinStreet melihat potensi yang ada pada domain ini. Insurance.com adalah laman sesawang yang menjadi lokasi membeli belah atas talian yang menawarkan perkhidmatan perbandingan di antara pembekal-pembekal insurans.

Ia juga menawarkan perkhidmatan insurans hayat, rumah, kesihatan dan motosikal. QuinStreet membeli domain laman sesawang ini dengan harga RM137.8 juta.

Untuk kali kedua dalam tahun 2010, QuinStreet sekali lagi menyedari akan nilai yang ada pada domain ini dalam menjana dan menarik perhatian pelanggan.

Tanpa membuang masa, QuinStreet membayar wang sebanyak RM192 juta bagi mendapatkan domain ini. Wang yang sangat banyak ini dibayar hanya untuk mendapatkan nama domain, dengan laman web tersebut adalah kosong, tanpa apa-apa kandungan.

Las Vegas boleh diiktiraf sebagai "kota hiburan" paling besar di dunia. Segala jenis hiburan yang anda boleh fikir, ada di sini. Disebabkan itu, domain laman sesawang ini sangat penting bagi perniagaan mereka yang mampu memberikan pulangan berlipat kali ganda.

Ia membuatkan laman sesawang lasvegas.com menjadi yang paling mahal di dunia pernah dijual, dengan harga RM348 juta. Lasvegas.com menawarkan penginapan, lawatan dan tempahan di destinasi perjudian terbesar di dunia ini.


Toxoproctis Hemibathes : Spesis Rama-Rama Yang Boleh Menyebabkan Kematian (Di Malaysia)

Pada 6 April 2018, Klinik Kesihatan Mantin telah mengeluarkan kenyataan bahawa berlakunya serangan sejenis rama-rama beracun iaitu Toxoproctis hemibathes di Mukim Mantin dan Pantai.

Spesies ini merupakan rekod baru bagi Malaysia yang mana populasinya pernah meledak di Johor pada Ogos 2007. Ia hanya dilaporkan hadir di Sumatera sebelum ini tanpa melibatkan ledakan.

Menurut Klinik Kesihatan Mantin, sekiranya tersentuh rama-rama ini, kegatalan seluruh badan akan berlaku dan mampu menyebabkan kematian. Dikatakan cahaya lampu menarik serangga ini dan mengganggu manusia apabila memasuki rumah dan hinggap pada dinding, terutamanya di waktu malam.

Mereka yang paling mudah menerima ransangan adalah peringkat umur kanak-kanak dan remaja  kerana sifat kulit dan daya ketahanan badan mereka relatif masih lemah berbanding kulit orang dewasa.

Ini disebabkan sistem kapilari darah dan saraf yang masih belum teratur dan dalam peringkat perkembangan, oleh itu lebih mudah bertindakbalas kepada bahan kimia dan rangsangan luar, seperti reaksi alahan terhadap serangga dan sumber lain.

Jumlah rama-rama yang terlalu banyak itu mengeluarkan debu-debu sayap yang boleh mencetuskan reaksi alahan.

Menurut kes ledakan populasi rama-rama ini di Johor pada tahun 2007, simptom yang paling tinggi dilaporkan ialah kulit gatal dan menjadi merah (99.4%), diikuti simptom kulit bengkak (90.1%), manakala peratus simptom yang terendah ialah kedua-dua mata sakit pada masa yang sama (1.2%) dan masalah pernafasan hanya 1.2%.

Simptom bagi dermatitis atau gatal kulit ialah kulit menjadi merah seakan ruam yang berbiji kecil, bengkak, ada cecair di dalamnya, kulit menjadi lembap dan akan berkeropeng (bekas luka). Kebanyakan responden menunjukkan simptom ini lebih daripada simptom yang lain.

Ini disebabkan sentuhan secara fizikal dengan rama-rama dewasa Toxoproctis hemibathes mencetuskan reaksi gatal kulit akibat rangsangan bulu-bulu setae yang terdapat pada sayap dan abdomen rama-rama itu.

Simptom bagi konjuntivitis pula ialah seperti mata menjadi pedih dan kemerahan, kelopak mata sakit dan kedua-dua mata sakit pada masa yang sama dan jika tahap yang teruk akan mengeluarkan lelehan pekat. Hanya sebilangan kecil yang mengalami simptom-simptom ini, mungkin kerana tidak berlaku sentuhan fizikal dengan rama-rama tersebut di bahagian mata responden.

Konjuntivitis yang disebabkan oleh alahan boleh mengambil masa yang lama untuk sembuh bergantung pada pendedahan yang diterima. Ini mungkin disebabkan bahagian mata lebih sensitif dan faktor kerap menggosok mata melambatkan lagi proses penyembuhan.

Masalah pernafasan juga dialami iaitu seperti sukar bernafas serta sakit dada. Ia terjadi akibat sistem imun badan yang terganggu dan responden berkenaan pula memang mempunyai sejarah penyakit asma. Oleh itu, tahap sensitiviti mereka lebih tinggi berbanding individu yang bukan penghidap asma.

Sebanyak 92.5% mengatakan tidur mereka terganggu akibat alahan yang dialami, manakala 7.5% tidak terganggu tidurnya. Tidur mereka terganggu kerana keadaan badan yang tidak selesa seperti gatal-gatal pada kulit dan mata yang menyebabkan mereka asyik menggaru-garu.

Simptom gatal pada kulit boleh menyebabkan penghidap kerap terjaga pada waktu malam dan tidak lena tidur. Apabila tidak cukup tidur pada waktu malam, maka tumpuan mereka untuk bekerja dan bersekolah pada keesokkan harinya juga turut terjejas.

Alahan ini menyebabkan selera makan terencat, walau bagaimanapun, ia hanya melibatkan rasa tidak selesa secara fizikal sahaja. Penghidap alahan tidak mempunyai masalah untuk makan dan minum kerana tidak melibatkan masalah dalaman seperti sistem pencernaan yang terjejas. Namun demikian, setiap reaksi responden adalah berbeza-beza.

Mereka yang terganggu seleranya menyatakan mereka kurang berminat untuk makan dan minum kerana badan merasa amat tidak selesa.

Terdapat 7.5% daripada mereka yang mengatakan bahawa penyakit lain timbul daripada alahan dan bergantung pada ketahanan mereka dalam melawan alahan yang dihadapi. Tahap alahan sederhana dan teruk juga menjadi faktor kepada kemunculan penyakit lain seperti demam dan gatal-gatal hidung (Rhinitis).

Hal ini boleh berlaku ekoran kegatalan mata. Faktor tidak cukup tidur, kurang selera makan yang menyebabkan badan merasa tidak sihat, seterusnya boleh mengakibatkan lemah badan dan mudah jatuh sakit.


7 Jenama Mewah Yang Murah Di Eropah Dan Lokasi Terbaik Untuk Membeli

Bagi mereka yang suka mengembara dan bercuti, Eropah menjadi lokasi utama di atas beberap sebab. Budaya yang pelbagai, seni bina yang sangat menakjubkan dan pengembaraan menarik adalah antara menjadi penyebabk benua ini menjadi pilihan.

Namun, antara faktor penting yang membuatkan Eropah dipenuhi oleh orang Asia terutamanya Malaysia, adalah disebabkan oleh ia menjadi "syurga membeli-belah". Dengan harga yang jauh lebih murah dari di Malaysia membuatkan ia menjadi destinasi pilihan untuk membeli-belah.

Senang sahaja, jawapannya adalah, bagi warganegara bukan EU, VAT (Value-added tax) atau cukai tambah nilai akan dikembalikan bagi individu bukan warganegara Kesatuan Eropah.

Selain itu, banyak jenama-jenama terkemuka dunia memberikan diskaun yang tinggi di Eropah. Dengan diskaun yang tinggi, ditambah pula dengan pulangan VAT, harga item yang anda beli menjadi jauh lebih murah daripada apa yang anda dapat di Malaysia.

Malah, ada satu ketika pada tahun 2017, di mana perbezaan harga antara tempat seperti Asia dan Amerika Syarikat adalah sangat berbeza berbanding Eropah disebabkan insiden Brexit membuatkan pencinta-pencinta jenama terkemuka dunia melabur wang dengan banyak bagi mendapatkan item kegemaran mereka.

Sejak itu, jenama-jenama ini telah melaraskan harga bagi menampung kerugian dan kenaikan bermakna harga di seluruh dunia menjadi lebih kompetitif.

Walaupun anda akan dapat balik VAT, namun perlu diingat bahawa kadar tukaran mata wang, jumlah cukai yang berbeza-beza, yuran perkhidmatan dan apa-apa duti import yang mungkin ditambah, akan memberikan kesan kepada harga keseluruhan yang dibayar.

Pastikan anda menyediakan pasport anda ketika membuat pembelian untuk layak mendapat bayaran balik VAT. Perlu diketahui bahawa pihak butik atau outlet tak akan memberikan pulangan VAT secara tunai.

Anda biasanya akan diberikan resit yang perlu diisi maklumat anda, dan resit tersebut perlu diserahkan kepada pejabat bayaran balik VAT di lapangan terbang yang anda akan berlepas pulang ke negara asal.

Juga, VAT hanya boleh dituntut dalam masa 6 bulan pembelian dibuat.

Antara jenama yang menjadi kegilaan ramai tak lain tak bukan adalah Louis Vuitton. Berjalan-jalan di kedai-kedai flagship seperti di Champs Elysees untuk mencari beg tangan kulit berjenama adalah idaman setiap wanita, dan sesetengah lelaki.

Namun, kedai-kedai di Champs Elysees ini termasuklah Louis Vuitton amat terkenal dengan baris yang panjang sebelum memasuki butik, berebut dengan pelanggan lain dan macam-macam lagi. Kakitangan butik ini pula sering sibuk, dan jika anda tahu apa yang anda mahukan, pembelian akan menjadi agak kelam kabut dan pengalaman indah membeli-belah anda mungkin akan terganggu.

Untuk pilihan yang lebih baik dan tidak sesibuk di Champs Elysees, anda mungkin boleh pergi ke Avenue Montaigne atau Galleries Lafayette. Bagi mengelakkan anda menyesal dalam pembelian, adalah lebih baik untuk membuat semakan dan kajian terlebih dahulu.

Dan jika anda mencari sesuatu yang khusus, anda boleh menelefon butik-butik tersebut untuk memastikan butik tersebut mempunyai stok bagi barangan yang anda inginkan dan mengetahui harga semasa supaya perbandingan boleh dibuat.

Malah, butik seperti Le Bon Marché in Paris akan membuat bayaran balik VAT serta merta, membuatkannya menjadi lebih mudah kepada anda, dan bijak bagi mereka kerana kebarangkalian untuk anda membelanjakan pulangan VAT itu di negara mereka adalah sangat tinggi.

Seperti yang anda jangkakan, anda boleh dapatkan barangan berjenama Perancis, di Perancis dan barangan jenama dari Itali, di Itali. Jadi, jika anda berjalan-jalan melalui butik-butik di Paris, anda harus peka terhadap butik-butik seperti Givenchy, Chanel, YSL dan Louboutin.

Jika anda inginkan harga yang jauh lebih murah, anda boleh melawati La Vallee Village, yang merupakan sebuah pusat beli-belah outlet yang terletak di pinggir bandar Paris, yang dipenuhi dengan jenama-jenama dari Perancis dengan harga yang mampu membuatkan anda menangis.

Terletak di bukit-bukit indah di sekitar Tuscany, The Mall adalah sebuah kedai outlet yang sangat mewah menawarkan jenama dari Itali dan jenama luar. Setiap jenama mempunyai kedai yang sangat luas dan pelbagai barangan.

Tempat letak kereta adalah percuma dan terdapat kafe-kafe yang mempunyai pandangan atas bumbung yang sangat menakjubkan. Jika anda sampai di sini, bersedia untuk menghabiskan masa seharian anda di sini dengan harga diskaun sehingga 50% dan kualiti barang yang sempurna.

Namun, kadang-kadang stok akan berkurangan dan The Mall dikunjungi oleh pelancong dari pelusuk dunia membuatkan anda harus bersesak-sesak.

Jika anda melawat ke Itali, jangan lepaskan peluang untuk singah di pusat beli-belah outlet paling besar di Eropah, iaitu Designer Outlet Serravalle yang menawarkan beratus-ratus jenama terkenal.

Selain daripada Saint Laurent, Versace, D&G dan Robert Cavalli, terdapat juga jenama-jenama terkenal lain yang anda boleh dapat dengan harga diskaun sehingga 30%-50.

Jika anda mencari-cari diskaun 30% hingga 40% daripada harga butik, outlet adalah pilihan yang terbaik. Bagi jenama Burberry, terdapat beberapa lokasi di United Kingdom yang menawarkan harga yang tak masuk akal, termasuklah di Bicester Village dan Burbery Factory Shop di timur London.

Burberry Factory Shop menjadi semakin popular kerana anda hanya perlu mengambil bas dari tengah London untuk sampai ke situ. Ia memberikan pengalaman membeli belah yang menarik dengan harga yang rendah, pilihan yang banyak dan kedai yang luas.

Tips yang anda boleh gunakan adalah, cuba hubungi outlet tersebut terlebih untuk mengetahui bila stok baru akan sampai. Dengan ini anda boleh pelan masa anda dan terus serbu apabila stok baru sampai.

Jika anda ke Belanda, pastikan anda mengunjungi outlet Roermond yang terletak hanya 20 minit dari sempadan Jerman dan merupakan outlet paling ramai pengunjung di kawasan ini.

Terdapat pelbagai jenama terkemuka dengan harga yang menarik di sini termasuklah Prada, Zegna, Tag Heuer, Mulberry, Kipling dan banyak lagi.

Kedai mewah yang berpangkalan di Ireland, iaitu Brown Thomas terletak di Grafton Street menawarkan pilihan jenama mewah dan akitangan yang mesra membuatkan ia menjadi lokasi beli-belah yang paling popular di Ireland.

Pencinta jenama dilaporkan menikmati diskaun di antara 20% hingga 50% bagi barangan berjenama ketika musim jualan. Dan antara jenama yang terkenal dan boleh didapati dengan harga yang jauh lebih murah dari mana-mana tempat terutamanya Malaysia, adalah Hermes.

Dan jangan lupa, harga-harga diskaun yang anda nikmati, akan menjadi lebih murah jika ditolak dengan bayaran balik VAT yang biasanya anda boleh tuntut di lapangan terbang.


Faraid : Ketahui Cara Pembahagian Harta Pusaka Selepas Mati

Faraid dari segi bahasa bermaksud ketetapan. Menurut Istilah di dalam Syarak, Faraid adalah pembahagian harta pusaka selepas kematian seseorang islam yang telah di tetapkan di bawah Hukum Syarak ke atas waris-waris yang sah dan layak seperti anak, isteri, suami, ibu, bapa dan seterusnya.

Harta yang dibahagikan kepada waris-waris adalah baki harta yang ditinggalkan selepas ditolak segala pembiayaan pengurusan jenazah, hutang-hutang pewaris sama ada bentuk agama (Zakat, Nazar dll) atau segala hutang kepada manusia dan menunaikan wasiat yang di benarkan syarak. Bentuk harta yang boleh dibahagikan secara Faraid adalah:

Pembahagian harta pusaka menurut Islam adalah selepas berlakunya kematian seseorang muslim, maka wujudlah hak-hak tertentu terhadap harta yang ditinggalkan. Hak-hak tersebut telahpun ditentukan sendiri oleh Allah secara khusus di bawah hukum faraid.

Pembahagian faraid kepada yang berhak hukumnya wajib untuk ditunaikan dan fardu kifayah kepada umat islam, khususnya waris-waris untuk menyelesaikannya.

Tidak semua yang layak menerima harta pusaka yang ditinggalkan. Hanya sebahagian sahaja yang akan mewarisi harta si mati, sekiranya mereka masih hidup. Allah telah menetapkan bahawa terdapat 25 golongan sahaja yang layak untuk menerima harta si mati, iaitu:

Terdapat pecahan bagi pembahagian harta yang ditinggalkan yang telah ditentukan. Pecahan pembahagian adalah seperti dalam gambar di bawah:

Jika umat Islam tidak melaksanakan atau mengabaikan pembahagian harta pusaka dengan menggunakan sistem faraid ini, dikhuatiri perkara-perkara ini akan berlaku:


7 Cecair Paling Mahal Di Dunia

Pelbagai benda yang wujud dalam dunia ini mempunyai nilai yang tersangat tinggi, dan biasanya ia melibatkan sesuatu yang sangat jarang dijumpai, atau sangat sukar untuk dihasilkan.

Dan cecair juga tidak terkecuali menjadi item yang mana dijual dengan harga yang sangat mahal. Mungkin ramai di antara kita yang tidak pernah membeli cecair-cecair ini, membuatkan kita tak tahu bahawa ia berharga sangat mahal.

iluminasi.com ingin berkongsi dengan pembaca semua senarai 7 cecair atau liquid yang termahal di dunia.

Merkuri sangat mudah diperoleh di sekitar kita, iaitu dalam termometer. Sekali pandang, nampak macam tak mahal kan? Namun kuantiti yang anda nampak dalam termometer itu adalah sangat sedikit, namun itu bukan sebabnya.

Pengekstrakan dan pemprosesan merkuri yang diperoleh dari kerak Bumi adalah kerja yang sangat sukar dan mahal. Merkuri yang terdapat di Bumi biasanya berbentuk cinnabar iaitu merkuri sulfida, dan menjadi semakin sukar kerana ia merupakan logam yang wujud dalam bentuk cecair pada suhu bilik.

Dengan harga di antara RM15,100 hingga RM102,000 seliter, insulin merupakan cecair ke-6 termahal di dunia. Insulin adalah sejenis hormon yang dihasilkan oleh pankreas yang mengawal selia metabolisma karbohidrat, lemak dan protein dengan menggalakkan penyerapan glukosa dari darah.

Pelbagai penyakit boleh menjangkiti mereka yang mempunyai insulin rendah, termasuklah kencing manis, insulinoma, sindrom metabolik dan banyak lagi. Jadi, insulin diberikan kepada pesakit melalui sumber luar dalam bentik insulin manusia biosintetik, dan ia tidaklah murah, namun berbaloi.

Bagi cecair-cecair dalam senarai ini, semuanya boleh atau digunakan untuk tujuan perubatan, namun lain pula bagi yang ini. Chanel No.5 adalah minyak wangi paling mahal di dunia yang pernah dihasilkan dan dipasarkan sebagai produk flagship yang telah mengalahkan pesaing-pesaingnya.

Ia telah dihasilkan buat kali pertama pada tahun 1922 melalui kerja sama Coco Chanel dan ahli kimia, Ernest Beaux. Ernest merupakan pelopor dalam penggunaan aldehid dalam menghasilkan wangian yang sangat menakjubkan ini yang dijual dengan harga RM26,700 seliter.

Proses mengekstraak darah ketam "horseshoe" atau belangkas ini melibatkan penangkapan dan memerah darah haiwan ini, yang mana ia dilepaskan kembali. Darah haiwan ini tidak mempunyai hemoglobin, sebaliknyaa mempunyai hemocynin yang membuatkan warna darah menjadi biru.

Darah ini digunakan dalam mengesan endotoksin bakteria dalam aplikasi perubatan. Ia merupakan cecair ke-4 termahal di dunia dengan harga RM61,360 seliter.

Juga dikenali sebagai asid, cecair ini adalah sejenis ubat yang terkenal dengan kesan psikologinya termasuklah halusinasi, perubahan dalam kesedaran dan paranoid. Ia biasannya disintesis dengan tindakbalas di antara dietil amina dengan asid lysergik.

Satu dos LSD adalah di antara 40 hingga 500 mikrogram, kira-kira seberat sepersepuluh jisim butiran pasir. Namun dos yang sedikit ini mampu membuatkan anda khayal dan halusinasi dengan teruk.

Racun atau sengat ular tedung adalah antara yang paling berbahaya di dunia yang berpotensi untuk membunuh gajah dewasa. Namun, manusia masih mengambil risiko tinggi untuk mengekstrak sengat ini daripada ular tedung.

Ini disebabkan racun ini mempunyai protein yang sangat unik iaitu Ohanin. Ohanin digunakan sebagai bahan mentah untuk menghasilkan ubat tahan sakit yang mana 20 kali ganda lebih kuat daripada morfin, tanpa sebarang kesan sampingan.

Dengan harga mencecah RM39.9 juta seliter, bisa kalajengking adalah cecair yang paling mahal di atas muka bumi. Hampir semua spesis kalajengking mempunyai bisa dalam badan mereka yang terutamanya digunakan untuk membunuh atau melumpuhkan mangsa atau musuh mereka.

Racun ini menjadi alat yang berguna kepada mereka apabila berhadapan dengan musuh. Seperti ular tedung, bisa kalajengking juga mempunyai ciri-ciri unik iaitu mempunyai protein yang digunakan dalam rawatan penyakit autoimun seperti penyakit radang usus, arthritis rheumatoid dan MS (multiple sklerosis).


7 Konsol Permainan Video Paling Laris Di Dunia

Sebelum permainan telefon mudah alih menjadi permainan video utama yang dimainkan oleh majoriti manusia ketika ini, konsol permainan video adalah yang paling popular satu ketika dahulu.

Ia menjadi sangat popular sehinggakan boleh dikatakan setiap rumah mempunyai 1 konsol, dan bagi yang tak mampu memiliki konsol-konsol ini, biasanya akan bermain di kedai-kedai yang menawarkan perkhidmatan ini.

Ia menjadi satu memori yang sangat indah bagi kanak-kanak zaman 90-an, dan bagi penulis, memori yang paling tak dapat dilupakan adalah berkongsi wang saku untuk bermain PlayStation (PS1) dengan bayaran RM4 sejam.

Kali ini, iluminasi.com ingin berkongsi dengan anda 7 konsol permainan video yang paling berjaya dengan jualan paling tinggi di dunia.

Xbox 360 adalah satu-satunya konsol bukan keluaran Jepun dalam senarai konsol paling laris di dunia. Dilancarkan sebagai konsol kedua keluaran Microsoft pada 22 November 2005 di Amerika Syarikat iaitu kira-kira setahun sebelum pelancaran pesaingnya iaitu Sony PS3 dan Nintendo Wii, Xbox 360 mencatatkan jumlah jualan sebanyak 85.5 juta unit.

Xbox 360 Pro Edition yang mempunyai cakera keras 20GB dijual dengan harga $400 (RM1,550++). Namun Microsoft yang juga mahu menawarkan model yang lebih murah dengan harga $300 (RM1,200), telah melancarkan model Xbox 360 Core.

Xbox 360 Core tidak mempunyai cakera keras membuatkan kekeliruan kepada pembangun permainan video yang pada mulanya tak pasti bagaimana untuk merekabentuk permainan video dengan disebabkan oleh kekangan ini. Namun pengguna boleh membeli cakera keras Xbox secara berasingan.

Walaupun Xbox 360 dianggap sangat berjaya, namun ia tidak begitu mendapat sambutan di Jepun dengan anggaran unit terjual hanya 1.5 juta unit. Walaupun begitu, ia masih menjadi konsol keluaran Microsoft paling laris setakat ini.

Game popular: Blue Dragon, Crackdown, Dead or Alive 4, Gears of War, Gears of War 2, Gears of War 3, Halo 3, Halo: Reach, Halo 4, Kameo, Lost Odyssey, Viva Piñata

PlayStation 3 dilancarkan pada 11 November 2006 di Jepun diikuti pelancaran di Amerika Utara seminggu kemudian. Setakat ini sebanyak 86.9 juta unit terjual di seluruh dunia menjadikannya sebagai konsol ke-6 paling laris di dunia.

Dilancarkan dengan harga $599.99 USD (RM2,300++), konsol ini merupakan yang termahal di zamannya. Namun, ia juga merupakan konsol pertama yang mempunyai pemacu Blu-ray dan jauh lebih murah daripada pemain Blu-ray, ketika dilancarkan.

Sony merekabentuk cip PS3 dengan kerjasama Toshiba dan IBM. Namun CPU PS3 menjadi kontroversi di kalangan pembangun perisian disebabkan oleh kesukaran programnya. Ia menampilkan pemproses 7-teras 3.2GHz, grafik Nvidia RSX Reality Synthesizer GPU, dan merupakan PlayStation pertama yang menyokong HDMI dan output 1080p.

PS3 mampu memainkan game dari PS2 kerana Sony menggabungkan pemproses PS2 ke dalam PS3. Namun untuk mengurangkan kos, Sony menghapuskan ciri-ciri ini sejurus selepas ia dilancarkan.

Game popular: The Last of Us, Uncharted 2/3, LittleBigPlanet, Metal Gear Solid 4: Guns of the Patriots, God of War III

Berada di tangga ke-5 adalah konsol keluaran Nintendo yang dilancarkan pada 19 November 2006, iaitu Wii. Dengan penghasilan Wii, Nintento mempopularkan kawalan pergerakan dengan alat kawalan jauh Wii Remote dan Nunchuck.

Perisian Bluetooth mengesan pergerakan dalam 3 dimensi menggunakan pengesan sensor inframerah dan accelerometer. Wii dipuji sebagai hasil kerja Nintendo yang menakjubkan menggunakan alat kawalan pergerakan.

Bukan sahaja ia terjual sebanyak 101.6 juta malah ia menjadi konsol Ninteno bukan mudah alih yang paling laris setakat ini. Jika dibandingkan dengan Xbox 360 dan PlayStation 2, Wii adalah jauh lebih teknikal dengan CPU IBM PowerPC Broadwaay dan memori 88MB.

Game Popular: Wii Sports, Mario Kart Wii, Super Paper Mario, Donkey Kong Country Returns, Kirby’s Epic Yarn, Super Smash Bros. Brawl, The Legend of Zelda: Skyward Sword, Super Mario Galaxy series, Metroid Prime 3: Corruption

PlayStation, atau lebih dikenali sebagai PS1 adalah konsol permainan video pertama yang mencecah unit jualan melebihi 100 juta sejak pelancarannya pada 3 Disember 1994. Ia adalah sebahagian daripada konsol permainan video generasi ke-5 dan bersaing dengan Sega Saturn dan Nintendo 64 di pertengahan tahun 1990-an.

Pemangkin penghasilan PS1 adalah datang daripada kegagalan perkongsian di antara Nintendo dan Sony. Ketika itu kedua-dua syarikat ini sedang berbincang untuk membina add-on bagi Super Nintendo.

PS1 menawarkan pemacu CD-ROM dwi-laju, pemproses CPU 1-teras yang mempunyai 2MB RAM dan 1MB RAM video dengan grafik yang mampu menjana 360,000 poligon per saat. Apa yang lebih menarik adalah PS1 memainkan peranan yang penting dalam peralihan industri permainan video dari grafik 2D kepada 3D.

Game popular: Resident Evil series, Tekken series, Dead or Alive, Tomb Raider, Final Fantasy VII/VIII/IX, Castlevania: Symphony of the Night, Silent Hill, Metal Gear Solid, Crash Bandicoot, Tony Hawk’s Pro Skater 2, Gran Turismo, Chrono Cross, Spyro the Dragon, PaRappa the Rapper

Diinspirasikan oleh Nintendo NES dan konsol handheld mudah alih Game & Watch, Nintendo telah melancarkan Game Boy pada 21 April 1989 di Jepun. Konsol 8-bit ini ketika itu bersaing dengan konsol Sega iaitu Game Gear.

Ketika di awal pelancarannya, Game Boy menggunakan sistem monokrom dan pada tahun 1998, Game Boy Color SKU akhirnya dilancarkan yang menawarkan warna 15-bit.

Gabungan kedua-dua versi Game Boy ini membuatkan konsol ini menjadi konsol ke-3 paling laris di dunia dengan jumlah jualan sebanyak 118.7 juta unit.

Game popular: Super Mario Land, Pokémon series, Tetris, The Legend of Zelda: Link's Awakening, Metroid II: Return of Samus, Donkey Kong Land

Pada 21 November 2004, Nintendo telah melancarkan satu permainan video mudah alih "handheld" baru iaitu 32-bit DS. Nintendo DS menampilkan 2 skrin LCD dengan reka bentuk clamshell. Skrin di bahagian bawah berfungsi sebagai skrin sentuh dan ia mempunyai sokongan sambungan mikrofon dan sambungan tanpa wayar.

Walaupun ia mendapat sambutan hangat, namun Nintendo DS menghadapi saingan daripada Sony PSP.

Tetapi ia masih mampu memberikan tentangan dan berjaya menjadi konsol sistem handheld paling laris setakat ini dengan jumlah jualan sebanyak 154.9 juta unit di seluruh dunia, jauh mengalahkan Sony PSP yang terjual sebanyak 80.8 juta unit.

Game popular: Super Mario 64 DS, Diddy Kong Racing DS, Pokémon Diamond and Pearl, Pokémon Platinum, Guitar Hero: On Tour, New Super Mario Bros, Mario Kart DS, The World Ends with You, The Legend of Zelda: The Phantom Hourglass, Animal Crossing: Wild World, The Legend of Zelda: Spirit Tracks

Pertama kalinya dilancarkan pada 4 Mac 2000 di Jepun, PlayStation 2 adalah konsol paling laris di dunia setakat ini dengan unit terjual sebanyak 158 juta dalam tempoh 12 tahun.

PS2 adalah sebahagian konsol generasi ke-6 dan bersaing dengan Sega Dreamcast, Nintendo GameCube dan Microsoft Xbox. PS2 dikatakan mengalahkan pesaing-pesaingnya disebabkan oleh penghasilan melebihi 2,000 pilihan permainan video.

PS2 dilancarkan dengan CPU Emotion Engine iaitu yang mempunyai pemproses 1-teras, sistem RAM 32MB dan video RAM 4MB. Konsol ini juga boleh memainkan game dari PS! yang mana merupakan ciri yang rare pada ketika itu.

Ia juga merupakan konsol pertama yang menyokong penggunaan DVD ketika itu yang membolehkan PS2 mampu memainkan filem DVD.

Game popular: Final Fantasy X, Devil May Cry, Suikoden series, Metal Gear Solid 2/3, Twisted Metal Black, Silent Hill series, Jak and Daxter, Ratchet & Clank, Sly Cooper, Kingdom Hearts I/II, Katamari Damacy, God of War I/II, Gran Turismo 3: A-Spec


Ini Masalah Yang Sering Dialami Wanita Setiap Kali Datang Bulan

Setiap wanita yang hidup dimuka bumi dan masih belum menopause pasti akan datang haid selama sekurang-kurangnya 3 hari dalam sebulan. Namun, masih ada sesetengah individu yang malu dan enggan berbicara mengenai haid secara terbuka sebab ia dianggap perkara yang memalukan.

Tetapi, setiap perempuan mesti merasa haid dan sakit senggugut. Ia merupakan proses badan yang semulajadi, sama seperti bernafas dan buang air besar. Susah sebenarnya untuk orang berlainan jantina memahami keperitan period ini. Di sini penulis kongsikan 4 fakta ringkas dan padat yang orang lelaki (dan orang perempuan juga) perlu tahu mengenai haid.

Setiap perempuan merasakan tahap kesakitan dan kekejangan yang berbeza. Bukan itu sahaja, terdapat juga segelintir wanita yang sebenarnya mengalami penyakit berkaitan haid yang menyebabkan mereka sangat terseksa setiap kali datang bulan.

Disini penulis kongsikan beberapa masalah yang sering dialami oleh wanita setiap kali period:

Sekurang-kurangznya seorang daripada 5 wanita mengalami pendarahan yang sangat melampau setiap kali period, sehingga menjejaskan aktiviti seharian mereka.

Pada kebiasaannya, seorang wanita akan kehilangan darah sebanyak 5 sudu besar setiap kali period. Tetapi buat mereka yang menderita gangguan penyakit ini, pendarahan mereka adalah sebanyak 10 sehingga 25 kali ganda! Ada segelintir yang perlu menukar tuala wanita setiap setengah jam atau sejam sekali.

(Bagi yang tidak tahu, tuala wanita digunakan sebagai pelapik untuk menyerap darah ketika period. Sebab itulah tiada darah yang melekat diatas kerusi. Tetapi kadang-kala, apabila darah mengalir terlampau banyak dan tak terkawal, boleh berlaku kebocoran)

Setiap penyakit perlu diubati dan ia tidak boleh dibiarkan berterusan sebegini. Sekiranya salah seorang kenalan atau ahli keluarga anda mengalami masalah yang sama, segeralah berjumpa dengan doktor. Berkemungkinan mereka mempunyai masalah rahim yang lebih serius dan boleh mengancam nyawa.

Kebanyakan wanita pasti pernah merasa period cramp sekurang-kurangnya sekali dalam hayat mereka. Menurut orang tua-tua, sakit senggugut ini hanyalah acah-acah kepada sakit ketika bersalin.

Jadi, anda sudah boleh bayangkan yang period cramp ini bukan sakit macam kena gigit semut, bukan?

Tetapi malangnya bagi sesetengah wanita, period cramp yang mereka alami terlampau memeritkan, kadang kala ubat yang diberi oleh doktor juga tidak berkesan.

Kebiasaanya, kekejangan dibahagian rahim juga akan menyebabkan cirit-birit, loya, pitam dan pening kepala. Setiap sakit tidak boleh dipandang ringan, sebab kekejangan melampau ini juga sebenarnya tanda kepada masalah rahim ataupun penyakit yang lebih serius.

PMS bukan lagi asing dalam kalangan masyarakat kita. Malah, setiap kali seorang wanita datang bulan ataupun ketika emosinya sedikit terganggu, mesti orang akan membuat andaian yang dia sebenarnya PMS.

PMS bukan sahaja mempunyai simptom psikologi seperti perubahan mood, kemurungan ataupun mudah marah, tetapi orang yang menderita PMS turut mengalami simptom fizikal seperti sembelit, sakit kepala, keletihan yang melampau dan sebagainya.

Sindrom ini juga bukan boleh dipandang ringan. Kebiasaannya, 75 peratus wanita akan mengalami simptom PMS, tetapi seramai 30-40 peratus pula akan mengalami PMS yang sangat teruk sehingga menjejaskan kehidupan seharian mereka.

Premenstrual Dysphoric Disorder (PMDD) pula merupakan gangguan yang lebih teruk berbanding PMS. Pakar yang mengubati PMDD membuat andaian, sekiranya PMS ini merupakan sakit kepala ringan, PMDD merupakan migrain yang memerlukan rawatan pakar.

Simptom PMDD menyerupai PMS, namun semuanya lebih teruk dan menjejaskan bukan sahaja penderita penyakit tersebut, malah orang disekelilingnya. Sekiranya anda mengenali sesiapa yang menjadi “hantu” setiap kali period, bantulah dia. Mungkin dia menderita PMS atau PMDD dalam diam dan masih belum mendapat rawatan professional.

Ramai orang beranggapan yang darah haid merupakan darah kotor. Tetapi, tahukah anda apa sebenarnya kandungan darah haid itu?

Sebelum kita bercerita mengenai kandungan darah, kita perlu tahu asal usul darah dahulu. Darah tersebut terjadi sebab rahim wanita sedang ‘bersiap-siap’ untuk menyambut kehamilan. Namun, sekiranya tiada kehamilan yang terjadi pada waktu tersebut, maka lapisan rahim yang terdiri daripada sel, tisu, saluran darah dan sebagainya akan ‘luruh’. Maka, terjadi lah darah period.

Darah yang disingkirkan daripada badan kebiasaannya terdiri daripada darah beku, lendir, tisu dan darah. Geli, bukan? Tetapi semua ini proses semulajadi. Tanpa haid dan semua yang menggelikan ini, mungkin kita tidak dilahirkan dimuka bumi ini.

Tidak semua gadis dan wanita yang bernasib baik. Sesetengah negara masih mendiskriminasikan wanita kerana haidnya.

Mengikut kajian yang dijalan di India, seramai 70 peratus wanita menghidapi penyakit berkaitan sistem peranakan disebabkan kebersihan yang tidak dijaga ketika datang bulan. Bukan itu sahaja, disana, produk seperti tuala wanita sangat mahal dan isu haid merupakan perkara yang taboo. Disebabkan itu, wanita yang miskin dan tinggal diluar bandar hanya menggunakan kain buruk untuk menyerap darah haid. ( seperti dalam filem padman)

Mengikut sebuah badan sukarelawan antarabangsa, Project Humanity, setiap bulan, seorang gadis di Kenya akan ponteng sekolah selama seminggu (atau sepanjang tempoh haidnya). Ada juga yang telalu ‘malu’ jika dia datang bulan kerana stigma yang telah terpahat dalam masyarakat mereka. Mujurlah di negara kita, anak-anak gadis masih boleh bersekolah dan hidup normal meskipun ketika datang bulan.

Kesimpulannya, haid tidak sepatutnya menjadi perbualan taboo atau memalukan di Malaysia ataupun dimana-mana sahaja. Tanpa haid, mustahillah kita boleh dilahirkan di dunia. Sakit yang dialami oleh wanita ketika period juga tidak boleh direndah-rendahkan. Apa-apapun, dalam hidup ini kita kena bertoleransi dan saling memahami.


Ini Asal-Usul 5 Jenis Bola Yang Digunakan Dalam Sukan Popular

Kebanyakan sukan-sukan popular pada hari ini menggunakan bola dan dimainkan di seluruh dunia. Setiap sukan ada jenis bola tersendiri. Kenapa bola ragbi berbentuk bujur, pola pingpong tidak menggunakan getah, masing-masing ada sejarah dan alasannya tersendiri.

Disebalik penciptaan bola-bola yang digunakan pada hari ini, terdapat sejarah mereka yang tersendiri. iluminasi.com ingin kongsikan sejarah 5 asal usul bola yang digunakan dalam sukan popular.

Dibuat pada tahun 1895 oleh William G. Morgan dari Massachusetts, bola tampar menggabungkan aspek bola lisut, bola keranjang, tenis, dan bola baling. Ia memerlukan sejenis bola baru yang boleh dilambung dan terapung di udara kerana ia ditampar melepasi jaring yang lebih tinggi daripada tenis atau suka-sukan lain.

Ini bermakna bola ini harus ringan tetapi cukup berat untuk bergerak dengan pantas. Gelembung getah seperti yang digunakan dalam menghasilkan bola keranjang tidak mampu menghasilkan bola seperti yang diinginkan.

Oleh itu, William merujuk perkara ini kepada A.G. Spaulding & Bros, sebuah kilang di Massachusetts. Respon terhadap masalah ini adalah bola tiga lapis, getah kembung yang diselaputi oleh kain tenunan kapas dan akhir sekali dibalut dengan kulit.

Teknik ini berhasil dan digunakan sehingga kini yang mana reka bentuk asal tidak pernah diubah.

Permainan ping-pong bermula sebagai versi tenis mini, apabila rakyat Victoria kelas kedua menggunakan meja makan mereka sebagai gelanggang tenis mini di mana buku-buku dijadikan sebaga jaring, penutup kotak rokok dijadikan raket dan digantikan kertas kadbod.

Pelbagai item digunakan sebagai bola, termasuklah penutup champagne dan bola getah. Bola seluloid diguna pakai selepas James Good melihat ia digunakan ketika melawat Amerika Syarikat pada 1901.

Kemudian perubahan dalam suka ping pong berubah melihatkan penciptaan paddle ping pong seperti yang digunakan seperti sekarang.

Tenis mula dimainkan pada abad ke-12 di Eropah iaitu di utara Perancis. Pada awal abad pertama tenis dimainkan, mereka memukul bola menggunakan tangan, menyebabkan ia diberi nama "jeu de paume" atau "permainan tapak tangan".

Sebelum bola tenis berwarna kuning yang digunakan pada hari ini, bola tenis diperbuat daripada pelbagai jenis bahan termasuklah kulit, kapur, lumut, bulu manusia, logam, bulu dan perut biri-biri.

Rambut dan bulu biri-biri adalah isi bola tenis yang pertama digunakan. Pada tahun 1480, dengan perintah Raja Perancis iaitu Raja Louis XI, bola tenis perlu dihasilkan menggunakan kulit dan diisikan dengan rambut atau kulit biri-biri.

Isi bola digunakan bagi memastikan bola boleh melantun. Pada hari ini,  getah yang digunakan memberikan lebih banyak lantunan, tetapi "rambut" masih kekal sebagai pilihan yang lebih baik.

Pada asalnya, sukan bola keranjang dimainkan menggunakan bola sepak. Namun setelah 2 tahun selepas permainan ini diciptakan iaitu pada tahun 1896, bola yang bersaiz lebih besar digunakan untuk sukan ini secara rasminya.

Bola keranjang yang pertama dihasilkan oleh Syarikat Overman Wheel, pengeluar basikal di Massachusetts, Amerika Syarikat. Panjang lilitan bola yang dihasilkan berukuran 76 sentimeter minimum dan 81 sentimeter maksimum.

Pada tahun 1898, berat bola ini ditetapkan di antara 0.51 hingga 0.65 kilogram. Bola yang digunakan pada abad ke-19 adalah sama yang kita guna pada hari ini.

Antara bola pertama yang digunakan dalam sukan bola sepak adalah kepala khinzir dan tengkorak musuh tentera Inggeris yang terbunuh. Bola sepak yang pertama dibuat menggunakan pundi kencing khinzir dan dibalut dengan kulit bagi membuatkannya lebih tahan lama.

Bentuk bola ini adalah lebih bulat daripada bola ragbi, namun ia tidak benar-benar sfera. Disebabkan cuaca di England yang lembap, bola ini menyerap air dan menjadi berat walaupun disapu dengan dubbin, lilin yang digunakan untuk melembutkan kulit.

Berat bola ini boleh menyebabkan kecederaan. Charles Goodyer kemudiannya mencipta getah tervulkan pada tahun 1836 dan merekabentuk serta mengeluarkan bola sepak tervulkan pertama pada tahun 1855.

7 tahun kemudian, selepas kematian isterinya akibat penyakit paru-paru yang dilaporkan disebabkan oleh meniup terlalu banyak pundi kencing khinzir, H.L Lindon akhirnya menghasilkan gelembung getah  pertama untuk menghasilkan bola sepak. Pada tahun 1872, Persatuan Bola Sepak Inggeris menetapkan saiz dan berat bola sepak.


8 Petanda Awal Untuk Mengenali Bayi Yang Mempunyai Simptom Autism

Autism ialah berlakunya gangguan tumbusaran seseorang dalam jangka masa panjang yang akan memberi kesan terhadap pemikiran kanak-kanak serta proses informasi. Autism berlaku kepada golongan kanak-kanak iaitu 1:1000 dan autism ini 4 kali ganda lebih kerap terjadi di kalangan kanak-kanak lelaki. Gejala seperti  ini selalunya berlaku sebelum kanak- kanak itu berusia 3 tahun tetapi ianya belum pasti lagi.

Disini terdapat satu perkongsian yang sangat penting dari Nur Deanna berkenaan dengan cara untuk mengenali ciri-ciri awal bayi autism.

Jika anda semua perasan, kebanyakkan kanak-kanak penghidap autism agak lambat didiagnosis. Untuk pengetahuan ibu bapa, sebenarnya ada beberapa tanda yang boleh diperhatikan sebagai penelitian awal sebelum berjumpa dengan doktor pakar. Simptom kanak-kanak autism boleh dilihat sejak bayi berusia seawal 5 atau 6 bulan lagi dan simptom itu adalah tidak sama.

Di bawah adalah 8 ciri awal yang biasa ditemui. Untuk pengetahuan para ibu bapa, ciri ini dapat dikesan bukan kerana bayi dan kanak-kanak itu bersikap 'pelik' , tetapi perangai seperti mereka tidak biasa dilakukan oleh kanak-kanak biasa.

• Bayi usia 6 bulan - tidak boleh tersenyum dan gembira.

• Bayi usia 9 bulan - tidak mengeluarkan bunyi dan mimik muka.

• Bayi usia 12 bulan - tidak mahu bercakap ataupun membalas lambaian orang.

Cuba anda lihat anak anda. Selesa tak dengan orang lain? Ataupun mereka hanya mahukan perhatian anda?

Jika jawapannya adalah ya, sebenarnya mereka tidak selesa dengan perhubungan bersama individu lain. Mereka tidak suka dengan persekitaran luar dari lingkungan mereka.

Ya. Memang biasa jika bayi tidak suka kepada orang lain. Namun, sila ambil perhatian jika apabila anak semakin besar, perangai mereka tetap begitu. Penghidap autism tidak suka berkawan.

Bayi autism tidak suka membuat pergerakan seperti menggunakan motor kasar (gross motor) iaitu menunjuk.

Cuba anda lihat bayi anda yang berusia 8 hingga 10 bulan, sepatutnya perkembangan motor kasar sudah terbina. Bayi dalam lingkungan usia ini sudah sepatutnya mampu mencapai benda dan menggenggam.

Kebiasaannya, anak autism suka mengulang perbuatan. Mereka kerap menepuk tangan, memusing peralatan kecil seperti botol ataupun permainan, meniru perkataan dan menyebutnya berulang-ulang.

Tahu tak apa itu "baby talk"? Baby talk itu adalah perkataan yang bayi selalu sebut atau bebelkan dengan bahasa mereka.

Orang dewasa tidak akan faham. Contohnya, eahh, afgh, emmf dan sebagainya tanpa maksud. Bayi biasa pada usia 12 bulan selalu melakukan ini.

Bayi autism tidak melakukan perkara ini dan mereka tidak dapat meluahkan kehendak dan memahami maksud.

Ibu bapa cuba lihat bayi anda pada usia 5 hingga 12 bulan. Jika mereka tidak ada respon ketika dipanggil, sila ambil kisah. Itu adalah ciri bayi autism. Mereka tidak suka dicium, disentuh dan akan rimas.

Bagaimana menguji eye contact dengan bayi anda? Anda gunakan satu objek dan lalukan di hadapan mata, pastikan mata mereka mengikut gerakan objek yang digerakkan.

Biasanya usia bayi 6 bulan dan ke atas akan mula tersenyum kepada orang lain disekelilingnya.

Tetapi, sila ambil berat jika bayi anda tidak mahu tersenyum dan sukar memberi ekspresi wajah.

Jika bayi anda agak cenderung kepada 8 ciri yang saya sebutkan tadi, segera dapatkan pandangan doktor pakar. Jangan merasa rendah diri atau malu. Ini kerana kanak-kanak autism bukan orang kurang upaya. Cuma, perkembangan atau cara membesarkan anak anda perlu sedikit berbeza


Kisah Lee Thiam Wah : Pengasas 99 Speedmart Yang Lumpuh Sejak Kecil

Lee Thiam Wah baru saja merasai hidup di dunia selama 8 bulan, sebelum dirinya diserang penyakit poliomyelitis atau polio.

Kekurangan upaya disebabkan penyakit itu menyebabkan Lee terpaksa menghabiskan masanya di rumah bersama nenek, sementara ibu bapanya pergi mencari rezeki membesarkan 10 orang anak mereka.

Lee yang baru berumur 8 bulan kehilangan keupayaan menggunakan kaki dan ketika dia membesar menjadi kanak-kanak, dia hanya mampu melihat adik beradiknya bermain riang sementara dia terpaksa duduk di kerusi roda ke sana sini. Bagi masyarakat Cina, lahir dalam tahun naga mampu membuatkan seseorang itu mempunyai semangat untuk hidup yang kuat. Lee yang terpaksa berkerusi roda tahu dia perlu mengubah nasibnya sendiri.

Keadaannya yang kurang upaya memaksa Lee berhenti sekolah selepas menghabiskan sekolah rendah. Kedudukan sekolah yang terlalu jauh dari rumah, memaksa Lee belajar apa saja yang dia boleh ketika meningkat remaja.

Bagi memenuhi masa, dia banyak membaca buku supaya ilmunya bertambah. Cubaan untuk mendapatkan kerja di mana-mana tempat yang memerlukan bantuan gagal, berikutan keadaannya yang berkerusi roda. Sebagai seorang yang terpaksa duduk di rumah, Lee tiada sumber pendapatan jadi dia mencari jalan membuka gerai tepi jalan menjual makanan ringan.

Neneknya memberi sokongan penuh dan galakan untuknya menceburi bidang perniagaan kecil-kecilan serta menemani beliau berniaga.

Berkat ketekunannya meniaga serta menyimpan hasil jualannya, dengan bermodalkan RM17 ribu yang berjaya dikumpul sekian lama pada usia 23 tahun, Lee memberanikan diri membuka sebuah kedai runcit.

Di sinilah dia belajar asam garam perniagaan sebenar. Mengambil pendekatan pro aktif, Lee mempelajari semuanya menerusi apa yang dia lihat setiap hari. Lee mengakui dia banyak belajar daripada mengkaji apa yang gemar dibeli pelanggannya. Dia juga mula mempelajari pesaingnya serta harga yang mereka tawarkan.

Lama kelamaan Pasar Raya Hiap Hoe yang dibukanya menjadi semakin berkembang namun bagi Lee, dia mahu mencabar dirinya sendiri. Menyedari model perniagaannya tidak akan mampu bersaing dengan kedai-kedai milik warga Cina lain serta jelas tidak dapat menyaingi pasaraya besar, Lee menjual kedai runcit kecilnya itu.

Dengan modal RM38 ribu yang diperolehinya daripada jualan kedai itu, dia membuka cawangan pertama pasar mini di Klang Utama yang dinamakan mini market 99 pada tahun 1999.

Impian Lee bukan cukup sekadar mahu membuka satu. Dalam angannya, dia sedar untuk berjaya dia perlu membuka sekurangnya beberapa buah rantaian pasar mini dalam memaksimakan potensi perniagaannya.

Bermula dengan satu di Klang, pasar mini 99 berjaya membuka lapan lagi cawangan di sekitar Klang menggunakan jenama yang sama. Berikutan pembukaan beberapa cawangan lain itu dan usaha memantapkan jenamanya, Lee mengubah nama rantaian pasar mininya menjadi 99 Speedmart pada tahun 2000.

Lee tahu model kedainya tidak mampu melawan harga dengan peniaga-peniaga lain yang lebih besar. Jadi modelnya menumpukan kepada jualan langsung secara kecil-kecilan. Dia hanya menyimpan stok pada barangan yang benar-benar mampu dijual.

Untuk tahun pertama perniagaannya, Lee mengakui dia terpaksa mengurangkan nisbah keuntungan hanya untuk membuatkan pelanggan kembali membeli di kedainya. Pengorbanan yang dilakukan dengan tujuan untuk membina reputasi ini adalah satu proses yang dipantau sendiri Lee.

Bagi memudahkan urusniaga beliau, 99 Speedmart mempercepatkan pembayaran pada pembekal dengan bayaran akan dibuat 30 minit selepas barang dihantar, berbanding pasaraya-pasaraya besar yang membuat pembekal menunggu lama untuk mendapatkan bayaran atas barang yang telah dihantar.

Ini membuatkan 99 Speedmart mula terkenal sebagai rangkaian kedai yang memudahkan urusniaga dan modus operandi itu tetap cuba dikekalkan sehingga ke hari ini.

Usaha beliau memperkembangkan perniagaannya membuahkan hasil dan titik peluhnya mula mendapat pengiktirafan kerajaan. 99 Speedmart dianugerahkan anugerah oleh Kementerian Perdagangan Dalam Negeri.

Atas usahanya membantu masyarakat dalam merendahkan harga barang, inisiatif beliau berjaya melayakkan 99 Speedmart mendapat anugerah 'Kedai Harga Patut' bagi beberapa tahun berikutnya.

Sehingga kini, 99 Speedmart telah berkembang mempunyai lebih 1000 cawangan di seluruh Malaysia, membuka peluang pekerjaan kepada lebih 10,000 orang serta mempunyai empat pusat operasi di seluruh negara. Bermula dengan sebuah kedai kecil menjual tepi jalan, dianggarkan nilai 99 Speedmart ketika ini sudah pun mencecah lebih daripada RM3.5 billion.

Bagi kebanyakan peniaga yang ingin membangunkan jenama, mereka lebih gemar menggunakan sistem francais. Bagaimanapun bagi pemilik 99 Speedmart ini, dia lebih gemar menjalankan sendiri perniagaannya.

Walaupun pernah cuba memfrancaiskan perniagaannya, kini kesemua cawangan 99 Speedmart adalah di bawah miliknya sendiri kecuali hanya satu cawangan bukan miliknya. Berikutan teknik dan kaedah yang diamalkannya, ini membuatkan beliau takut untuk memiliki kediaman sendiri dengan kediaman di mana dia tinggal diduduki secara sewa.

Asetnya dalam bentuk hartanah hanyalah dua gudang bagi rangkaian kedainya yang duduk di atas tanah seluas 5 ekar.

Pertemuannya dengan salah seorang pekerjanya, Ng Lee Tieng yang ketika itu bekerja sebagai pembantu pembeli membuatkan rasa cinta berputik pada hati Lee. Ng yang dilihat mampu bekerja dengan tekun serta bijak menguruskan urusan kerja, menambat hati Lee lalu mereka berdua berkahwin dan pasangan itu dikurniakan dua orang anak.

Untuk seorang pesakit polio sejak kecil sehingga hilang keupayaan berjalan, pencapaian yang mampu dicapai oleh Lee Thiam Wah sebenarnya adalah sesuatu kejayaan yang tidak ada tolok bandingnya. Kini Lee Thiam Wah memperkembangkan perniagaannya selepas menjadi pemilik kepada rangkaian Burger King di Malaysia dan Singapura selepas membeli hak milik syarikat itu pada harga RM74.6 juta.

Itulah kisah inspirasi bagaimana seorang kanak-kanak bermula dengan meniaga makanan ringan di tepi jalan, sehingga bergelar Raja Pasar Mini Malaysia.


7 Teori Membuktikan Kurt Cobain Bukan Bunuh Diri Tetapi Dibunuh

Nirvana boleh dikatakan antara kumpulan yang paling berpengaruh dalam industri muzik sehingga kini. Lagu-lagu yang kebanyakannya dihasilkan oleh frontman kumpulan ini iaitu Kurt Cobain masih didengari sehingga ini walaupun selepas 24 tahun meninggal dunia.

Pada 8 April 1994, mayat Kurt Cobain telah ditemui di sebuah bilik di rumahnya yang terletak di Seattle oleh tukang elektrik Gary Smith ketika ingin memasang sistem keselamatan. Gary menyangkakan bahawa Kurt sedang tidur sehinggalah ternampak senapang yang terarah ke dagunya.

Walaupun Kurt Cobain disahkan sebagai membunuh diri, namun terdapat banyak kemungkinan dan teori bahawa pelopor muzik Grunge telah dibunuh. iluminasi.com ingin kongsikan teori dan dakwaan bahawa Kurt Cobain telah dibunuh dan bukannya membunuh diri.

Menurut catatan siasatan, tidak ada cap jari yang boleh digunakan dari salah satu senapang yang digunakan oleh Kurt untuk menembak dirinya atau di atas kelongsong peluru yang digunakannya.

Dan memandangkan Kurt tidak memakai sarung tangan dan senapang tersebut terletak di atas dadanya dengan tangan kirinya di atas senapang itu, sepatutnya cap jari pasti dapat dikesan.

Malah, tiada tanda-tanda sisa senjata api pada badan Kurt, jika dia sendiri yang menggunakan senapang tersebut. Tak cukup dengan itu, senapang yang dijumpai dimuatkan dengan 3 peluru. Walaupun ia tidak boleh menjadi bukti kukuh, namun jika Kurt ingin membunuh diri, dia pasti hanya akan memuatkan 1 peluru sahaja, dan bukan 3.

Terdapat pertikaian ke atas bahan-bahan yang dijumpai dalam darah Kurt. Dikatakan bukan sahaja jumlah heroin dan valium yang dijumpai dalam sistem badan Kurt membuatkan dia tak mampu untuk menarik picu senapang, malah bahan-bahan itu sendiri mampu membunuhnya.

Ahli toksikologi Kanad, Roger Lewis dalam penulisannya "Dead Men Don't Pull Triggers", beliau mengatakan bahawa jumlah bahan-bahan yang dijumpai dalam sistem Kurt sama ada akan membuatkan dia lumpuh dan berada dalam keadaan koma, ataupun akan membunuhnya serta merta.

Walaupun Roger tidak menafikan terdapat kemungkinan Kurt sengaja diberikan dadah dan dibunuh, namun dia sangat yakin bahawa Kurt tidak membunuh diri menggunakan senapang pada hari kejadian.

Mereka yang menepis dakwaan ini, menggunakan eksperimen Dr. Colin Brewer sebagai bukti, di mana beliau mengambil jumlah heroin sebanyak 2 kali ganda yang dijumpai dalam badan Kurt, secara oral, dan masih mampu memahami dan meingimbangkan badan di atas satu kaki.

Namun, eksperimen itu dikatakan tidak tepat kerana terdapat perbezaan yang ketara di antaraa pengambilan heroin dengan cara oral dan juga suntikan. Dikatakan teori Roger Lewis lebih bernas.

Nota bunuh diri Kurt lebih kelihatan seperti dirancang. Terdapat pertikaian oleh mereka yang mengkaji nota ini, yang mana ia tidak menyatakan hasrat untuk bunuh diri, sehinggalah kepada 4 ayat terakhir.

Surat itu hanya menceritakan cintanya terhadap muzik, namun tidak lagi suka untuk membuat persembahan. Ramai yang percaya bahawa nota itu sebenarnya ditulis Kurt mengenai niatnya untuk meninggalkan Nirvana, sesuatu yang mungkin dirancang oleh Kurt untuk diberikan kepada media.

Apa yang membuatkan 4 ayat terakhir itu lebih menarik adalah ia kelihatan seperti ditulis oleh orang lain. Nota ini telah dianalisa oleh ramai pakar, dan keputusan yang dicapai adalah ditengah-tengah.

Ada yang mengatakan ia adalah tulisan yang sama, dan yang lain mengatakan ia bukan tulisan Kurt dan 4 ayat itu ditambah oleh orang lain selepas kematiannya.

Disetujui bahawa Kurt Cobain meninggal dunia pada 5 April, sebelum penemuan mayatnya pada 8 April. Namun apa yang pelik adalah, terdapat rekod penggunaan kad kredit Kurt pada 6 April. Ramai yang mengatakan ia petunjuk bahawa kad kredit Kurt digunakan selepas kematiannya.

Individu yang menggunakan kad ini pasti mempunyai penjelasan yang lebih tepat daripada orang lain mengenai waktu dan tarikh sebenar kematian Kurt. Ada juga yang mengatakan bahawa tarikh penyata kad kredit tersebut menunjukkan tarikh kad itu dicaj, bukan tarikh ia digunakan.

Juga, terdapat puntung rokok dengan jenama berlainan daripada rokok yang biasa Kurt hisap di tempat kejadian dan pemiliknya tidak berjaya dikesan. Adakah individu yang menggunakan kad kredit itu mendapat kebenaran Kurt, atau diambil selepas menjumpai mayatnya, tiada siapa yang tahu.

Tom Grant adalah bekas penyelidik dan penyiasat persendirian yang pada asalnya diupah oleh isteri Kurt Cobain, Courtney Love, pada 3 April untuk mencari Kurt selepas dia meninggalkan pusat pemulihan dadah dua hari sebelumya.

Menurut Tom Grant, siasatannya mendedahkan bukti bahawa Kurt bercadang untuk menceraikan isterinya. Menurutnya lagi, ini mungkin boleh menjadi sebab untuk Courtney membunuh Kurt. Tom juga mendakwa bercakap dengan peguam Kurt, Rosemary Carrol beberapa hari sebelum mayatnya ditemui.

Menurut Tom, Rosemary bersetuju dengan teori-teorinya dan menggesa agar beliau meneruskan penyiasatannya. Tom juga mendakwa Rosemary menceritakan kepadanya bahawa beberapa minggu sebelum kematiannya, Kurt telah membuang nama Courtney dari wasiatnya kerana bercadang untuk menceraikannya.

Dalam dokumentari Kurt & Courtney, bekas pengasuh yang bekerja di rumah Kurt mendakwa beliau mendengar perbualan mengenai perceraian yang semakin kerap melalui perbualan telefon Kurt beberapa minggu sebelumnya.

Selain daripada mempercayai bahawa Courtney Love yang bertanggungjawab ke atas kematian Kurt Cobain, Tom juga menuduh pengasuh keluarga ini iaitu Michael Dewitt bekerjasama dalam konspirasi pembunuhan ini.

Michael diupah oleh Courtney dan telah mengenali Kurt untuk tempoh yang lama. Menurut Tom, beliau dapat merasakan tingkahlaku pelik daripada kedua-dua individu ini ketika bertemu dengan mereka, terutamanya oleh Courtney.

Ini merupakan antara bukti yang paling buruk, sekurang-kurangnya dari segi tuduhan bahawa Courtney Love dan Michael Dewitt terlibat dalam pembunuhan Kurt Cobain. Selepas Tom Grant membuat dakwaan dan tuduhan terhadap kedua-dua individu ini, namun tiada tindakan undang-undang diambil ke atas Tom yang sekeras-kerasnya menuduh mereka.

Tom mendakwa, jika tindakan undang-undang diambil oleh Courtney dan membawa kes ini ke mahkamah, bukti-bukti bahawa Courtney terlibat akan dibenarkan untuk dibentangkan dan seluruh dunia akan tahu.


10 penjenayah yang paling dikehendaki FBI

Senarai penjenayah paling dikehendaki oleh pihak FBI sering berubah-ubah. Sepuluh lelaki yang masih dalam misi pencarian kini dikehendaki atas kesalahan membunuh, kegiatan haram dan merompak. Pihak FBI menawarkan wang ganjaran 100,000 dolar bagi sesiapa yang boleh memberikan maklumat sehingga penangkapan berjaya dilakukan bagi penjenayah-penjenayah ini. Manakala wang ganjaran bagi penangkapan seorang lelaki lain pula bernilai sehingga 200,000 dolar.

Calon Top 10 ini akan dibuang sekiranya mereka berjaya diberkas, dilepaskan daripada kesalahan jenayah atau tidak lagi dianggap oleh FBI sebagai penjenayah 'dengan rekod jenayah serius yang panjang dan/atau dianggap sebagai ancaman berbahaya kepada masyarakat.'

Apabila terdapat kekosongan, Bahagian Penyiasatan Jenayah FBI akan meminta pejabat luar memfailkan pencalonan baru untuk dimasukkan ke dalam senarai. Pegawai eksekutif FBI di ibu pejabat akan berbincang dan memberikan kelulusan siapa yang layak tersenarai sebagai 10 Penjenayah Paling Dikehendaki.

Ketika artikel ini ditulis, berikut adalah 10 lelaki yang berada dalam senarai itu:

Munguia merupakan penjenayah yang telah disabitkan kesalahan. Dia merupakan ahli kepada geng TEPA 13 yang berpangkalan di Los Angeles dan kawasan sekitar Bakersfield, California.

Pada tahun 2008, Munguia telah menculik dan membunuh isterinya di Las Vegas. Dia kemudian disabitkan kesalahan atas kes penculikan dan membunuh menggunakan senjata berbahaya.

Pada 15 Februari 2018, Munguia akhirnya berjaya ditahan hasil maklumat seorang penduduk yang telah mengenal pasti dirinya melalui gambar poster yang dikeluarkan oleh pihak FBI.

Menurut FBI, Fisher telah dituduh membunuh isteri serta dua anaknya sebelum meletupkan rumah mereka di Scottsdale, Arizona pada tahun 2001.

Fisher dilaporkan sebagai seorang lelaki yang mempunyai susuk tubuh tegap dan mempunyai korona berwarna emas yang mudah dilihat di gigi sebelah atas kiri. Dia mungkin berjalan dengan sedikit mendabik kerana kecederaan yang dialami di bahagian bawah belakang.

Dalam video pada tahun 2001 itu, Fisher dilihat berjalan sambil mendukung salah seorang anaknya sebelum membunuh ahli keluarganya beramai-ramai.

Flores dikehendaki kerana penglibatannya dalam kes culik dan bunuh seorang kanak-kanak perempuan berusia 5 tahun di Philadelphia. Anak kecil itu dilaporkan hilang pada Julai 2000 dan dijumpai mati dicekik di sebuah apartment pada bulan Ogos.

Menurut pihak FBI, Flores mempunyai kesan parut di pipi kanan dan dahi.

Ravelo yang lebih dikenali sebagai 'Tablas' merupakan ahli penting kepada perusahaan jenayah Barrio Azteca. Kesemua ahli kumpulan ini bertindak sebagai pembunuh upahan bagi Organisasi Pengedaran Dadah Vicente Carrillo Fuentes dan bertanggungjawab ke atas pelbagai kes bunuh.

Dia dikehendaki atas kesalahan penyeludupan wang haram, kegiatan jenayah dan pelbagai aktiviti berkaitan dadah di Texas. Dia juga dituduh melakukan beberapa pembunuhan di Mexico.

Seperti kebanyakan penjenayah yang dikehendaki FBI, Ravelo dipercayai telah membuat pembedahan plastik untuk mengubah wajah dan cap jari untuk melarikan diri daripada pihak berkuasa.

Bishop telah memukul isteri, ibu dan tiga anak lelakinya (usia 5, 10 dan 13) sehingga mati pada tahun 1976 di Maryland. Menurut pihak FBI, dia telah membawa mayat mangsa ke Carolina Utara di mana mereka ditanam dalam sebuah kubur yang cetek dan dibakar.

Bishop merupakan seorang graduan Yale University dan kemudian memperolehi ijazah sarjana dalam bahasa Itali dari Kolej Middlebury di Vermont. Dia juga telah menjalankan aktiviti perkhemahan di Afrika dan gemar memancing, berenang, berlari, bermain tenis, bermain ski dan menaiki motosikal. Dia juga pernah belajar menjadi juruterbang amatur di Botswana.

Sebelum kes bunuh itu, Bishop dilaporkan berada di bawah jagaan psikiatrik dan sedang mengambil ubatan akibat tekanan perasaan. Dia juga digambarkan sebagai yang sangat serius, asyik dengan diri sendiri, cenderung melakukan keganasan secara tiba-tiba serta sukakan persekitaran yang teratur dan kemas.

Abdel Said dituduh membunuh dua anak remaja perempuannya di Texas pada tahun 2008. Dia berasal dari Mesir namun mempunyai kenalan di New York, Texas, Virgina dan sebahagian Kanada.

Pihak FBI telah memberikan gambaran yang sangat jelas mengenai Abdel Said. Dia suka memakai kaca mata hitam di dalam bangunan dan juga ketika berada di luar. Dia selalu berkunjung ke restoran Denny's dan IHOP dan menghisap rokok Marlboro Lights 100.

Abdel Said juga dilaporkan sebagai pencinta anjing, terutama sekali baka German Shepherds berwarna hitam atau gelap.

Patel yang berasal dari India telah membunuh isterinya dengan memukulnya dengan sebuah objek secara bertubi-tubi semasa pasangan itu bekerja di sebuah kedai donat di Maryland pada tahun 2015.

Dia disabit kesalahan atas kesalahan membunuh darjah pertama dan kedua, serangan darjah pertama dan kedua selain membawa senjata berbahaya dengan niat untuk mencederakan.

Patel dipercayai bersembunyi dalam usaha melarikan diri daripada pihak berkuasa. Akhir sekali dia dilaporkan berada di kawasan Newark, New Jersey.

Mederos merupakan anggota geng Eastside Lokotes Sureno yang berada di sekitar Washington. Dia dikehendaki atas kesalahan membunuh seorang gadis yang tidak dikenali berusia 20 tahun dan mencederakan abang gadis tersebut selepas menembak kereta mereka pada tahun 2010.

Sebulan kemudian, Mederos dilaporkan telah melakukan serangan tembakan sekali lagi di kawasan awam sehingga menyebabkan seorang lelaki 21 tahun terkorban.

Castillo dipercayai telah meninggalkan Amerika Syarikat selepas membunuh bekas teman wanita dan bekas rakan sekerjanya di Carolina Utara. Rakaman video daripada pihak Kastam dan Perlindungan Sempadan AS menunjukkan yang dia telah menyeberangi sempadan memasuki kawasan Mexico dari Nogales, Arizona pada bulan Ogos 2016.

Mayat mangsa perempuan dijumpai di kawasan hutan dengan kesan tembakan di kepala. Sebelum ini, Castillo tinggal di Charlotte, Carolina Utara namun mempunyai hubungan kenalan di Arizona.

Brown tersenarai atas tuduhan membunuh dan rompakan bersenjata di Phoenix, Arizona. Pada tahun 2004, dia telah menembak mati pengawal dalam kereta berperisai di luar sebuah panggung wayang dan melarikan diri bersama wang yang dicuri.

Dia yang merupakan seorang penganut Mormonisme amat fasih dalam bahasa Perancis dan mempunyai ijazah sarjana dalam perniagaan antarabangsa. Brown juga sangat sukakan perhatian daripada orang ramai dan dilaporkan suka berkunjung ke kelab malam untuk bermegah-megah menunjukkan kereta, bot dan barang mewah miliknya.


5 Enjin Carian atau Search Engine Paling Popular Satu Masa Dulu

Satu masa dulu, sebelum wujudnya media sosial yang cuba menjadi orang tengah di antara pengguna dan informasi, pihak yang menghubungkan kita dan laman-laman web adalah enjin carian atau search engine.

Sebelum enjin carian menjadi sangat popular, penggunaan alamat laman web menjadi satu-satunya cara untuk menghubungkan kita dengan laman web kegunaan kita. Pengguna-pengguna internet satu masa dulu perlu menaip "https://www.yahoo.com" termasuklah singkatan "http", pada zaman di mana pelayar internet belum ada fungsi meletakkan "http" secara automatik.

Laman-laman enjin carian ketika ini sudah dimonopoli serba sedikit oleh Google dan juga Bing oleh Microsoft, membuatkan majoriti orang lebih gemar menggunakan Google sehinggakan 'google' sudah jadi kata kerja yang diktiraf. Bagaimanapun, bagi generasi terdahulu, mereka sempat merasai zaman sebelum Google di mana ada enjin carian datang dengan keputusan carian yang tunggang-langgang, tidak tepat ataupun terlalu penuh paparan antaramukanya sehingga menyukarkan kita untuk mencari.

Excite ditubuhkan pada tahun 1995 untuk menjadi portal informasi untuk semua isu seperti cuaca, berita dan informasi termasuklah enjin carian. Dengan menggunakan sistem yang menggabungkan hasil keputusan daripada beberapa enjin carian yang lain, Excite menjadi sangat popular sehingga diletakkan sebagai antara salah satu jenama paling popular di dunia dalam kategori penggunaan internet. Excite masih lagi beroperasi dan cuba mengekalkan paparan yang diinspirasikan ketika zaman kemuncak mereka.

Dengan logo labah-labah yang sangat dikenali ramai suatu masa dulu, WebCrawler menjadi pelopor kepada enjin carian yang mampu mengenalpasti teks yang terkandung dalam laman web, tidak seperti kebanyakan enjin carian lain sezamannya yang bergantung kepada teks indeks yang telah ditetapkan sahaja. WebCrawler turut menawarkan perkhidmatan carian imej, video dan audio. Pada era tersebut, itu adalah sesuatu yang mengkagumkan.

Satu masa dulu sebelum Google menjadi raja enjin carian, Yahoo adalah nama paling sinonim dengan internet. Walaupun masih kukuh beroperasi sehingga sekarang, status Yahoo sudah menurun berikutan populariti Google yang menawarkan sistem carian lebih ringan pada komputer, berbanding Yahoo yang agak serabut antara mukanya.

Menjadi pendahulu kepada enjin carian kerana teknologi yang digunakannya dikatakan mampu menawarkan keputusan carian paling tepat, kerana indeks cariannya dikatalogkan sendiri oleh pekerja Yahoo. Namun ketepatan enjin indeks Google akhirnya membuatkan Yahoo terpaksa mengalah dan Yahoo kini lebih terkenal sebagai sebuah portal informasi dan enjin carian bagi mereka yang mahukan alternatif lain.

AltaVista satu masa dulu menjadi antara nama besar dalam internet selepas pelancarannya pada tahun 1995. Menggunakan kuasa carian yang dikatakan paling moden ketika itu dan mampu memberikan hasil carian lebih tepat, pengguna AltaVista pada waktu kemuncaknya mencecah 80 juta orang sehari.

Menawarkan perkhidmatan e-mel serta pada waktu itu, fungsi terjemahan laman web yang unik pada mereka, malangnya AltaVista turut sama terkesan dengan perkembangan Google. AltaVista dibeli oleh Yahoo pada tahun 2003 namun Yahoo gagal memperkembangkan jenama ini, sebelum AltaVista ditutup sepenuhnya pada tahun 2013. Kini alamat web AltaVista masih wujud hanya berfungsi menghalakan pengguna ke laman web Yahoo.

Laman enjin carian paling popular buatan Malaysia, Cari ditubuhkan pada tahun 1996 dengan menggunakan alamat 'cari.com.my.' Pada zaman kemuncaknya, Cari menjadi alternatif orang Malaysia dalam menggunakan enjin carian kerana menjadi satu-satunya enjin carian yang menawarkan pilihan 3 bahasa iaitu Bahasa Melayu, Bahasa Inggeris dan Bahasa Mandarin.

Ketika ini, Cari masih lagi mengekalkan rekaan logo awal mereka namun telahpun menukar model tawaran mereka. Cari bertukar menjadi sebuah laman portal pelbagai bahasa, menawarkan informasi. Ruangan forumnya tetap menjadi antara ruang forum paling aktif dan popular di negara kita.


5 Negara Paling Luas Di Dunia Yang Tidak Mempunyai Sungai

Sungai adalah antara salah satu sumber air yang paling penting atas muka bumi. Selain itu, ia juga menjadi sumber makanan dan lokasi beriadah. Namun ramai yang tidak menghargai sungai dengan mencemarkannya tanpa berasa apa-apa. Cuba bayangkan kehidupan kita tanpa kewujudan?

Mungkin kita tak ada peluang untuk mandi sungai, memancing dan sebagainya. Terdapat 17 buah negara atas muka bumi ini yang tidak mempunyai sungai. iluminasi.com ingin berkongsi 10 negara paling besar di dunia yang tidak mempunyai sungai.

Bahamas, atau Komanwel Bahama adalah satu-satunya negara bukan Arab dalam senarai ini. Ia merupakan sebuah negara kepulauan yang terletak di Kepulauan Lucayan.

Berkeluasan 13,878 kilometer persegi kira-kira sebesar negeri Kelantan, Bahamas tidak mempunyai sungai, namun, keluasan kawasan berair di Bahamas adalah sebanyak 28%.

Sehingga Mac 2018, tiada sungai di negara ini namun disebabkan pecahnya Glass Window Bridge di Eleuthra, Bahamas, ia telah membentuk sebuah sungai baru, yang masih belum diberi nama.

Terletak di Asia Barat, populasi Kuwait mencecah 4.2 juta penduduk, di mana 1.3 juta daripadanya adalah penduduk tempatan dan 2.9 juta adalah pekerja asing. Berkeluasan 17,818 kilometer persegi iaitu hampir sama dengan saiz negeri Johor, Kuwait adalah negara ke-4 terbesar dunia yang tidak mempunyai sungai tetap.

Namun, seperti negara-negara Arab lain, ia mempunyai beberapa buah wadi dan wadi yang paling terkenal adalah Wadi Al-Batin yang membentuk sempadan antara Kuwait dan Iraq.

Sumber air tawar utama Kuwait untuk keperluan minuman dan domestik bergantung kepada proses penyahgaraman air. Ketika ini terdapat lebih daripada 6 loji penyahgaraman di Kuwait. Malah, Kuwait merupakan negara pertama di dunia yang menggunakan penyahgaraman bagi membekalkan air untuk penggunaan domestik berskala besar.

Arab Emiriah Bersatu merupakan jiran kepada Oman di sebelah timur dan Arab Saudi pula di sebelah selatan. Negara ke-3 terbesar di dunia tanpa sungai ini mempunyai keluasan 83,600 kilometer persegi.

Sumber air yang digunakan oleh negara ini diambil melalui selatan dan barat Abu Dhabi yang merangkumi dua oasis dengan air bawah tanah yang mencukupi untuk pertanian dan kegunaan penempatan kekal.

Juga terdapat sebuah tasik iaitu Tasik Zakher yang merupakan tasik buatan manusia berdekatan sempadan Oman.

Oman adalah adalah sebuah negara Arab di pantai tenggara Semenanjung Arab di Asia Barat . Dengan jumlah keluasan 309,500 kilometer persegi, Oman merupakan negara kedua terbesar di dunia yang tidak mempunyai sungai. Dan disebabkan ketiadaan sungai, kemarau dan hujan yang sangat terhad menyumbangkan kepada kekurangan bekalan air nasional.

Antara salah satu masalah alam sekitar yang menekan kerajaan Oman adalah untuk mengekalkan bekalan air yang mencukupi untuk kegunaan pertanian dan domestik.

Sumber air diperbaharui adalah sangat terhad. 94% air digunakan dalam pertanian dan 2% untuk aktiviti perindustrian.

Majoriti daripada air ini diperoleh daripada air fosil di kawasan padang pasir dan mata air di bukit dan gunung. Air minuman boleh didapati di seluruh Oman, sama ada melalui paip atau dihantar.

Dengan berkeluasan 2.149 juta kilometer persegi, Arab Saudi merupakan negara terbesar di dunia dari segi saiz, yang tidak mempunyai sungai tetap. Geografi Arab Saudi dikuasai oleh Gurun Arab, iaitu separa padang pasir dan separa semak belukar. Ia juga mempunyai beberapa gunung dan dataran yang tinggi.

Ia juga termasuklah beberapa buah padang pasir yang bersambung, iaitu Rub' al Khali yang bermaksud "Suku yang kosong", padang pasir yang berkeluasan 647,500 kilometer persegi di bahagian tenggara ini. Ia diiktiraf sebagai padang pasir paling luas di dunia.

Walaupun tiada sungai, namun terdapat beberapa buah tasik. Juga terdapat sejumlah wadi yang juga merupakan sumber air dan membuatkan kawasan sekitar subur. Hanya 0.7% daripada keluasan Arab Saudi merupakan kawasan berair.